Buhez ar Zent. pages 156, 157, 158. Encyclopédie Marikavel.\npages 156, 157, 158\nC'houec'hvet devez warn-ugent a viz C'houevrer\nSantez Mac'harit a Gorton\nMac'harit a c'hanas en Alviano, en Toskan, er bla 1247. He mamrn he zavas en doujanz Doue; mes gwasan oe, e kollas anezi abred. He zad a addimezas, hag hec'h lez-vamm a oe drouk en he c'henver. Adalek neuze, he gened hag he yaouankiz he diskaras en berr amzer.\nEun dijentil eus Monte-Pulsiano, hag a deue bep bla da drernen an hanv da Alviano, a reas anaoudegez ganti hag he c'haras. Ar verc'h, sorc'hennet, a yeas d'e heul hag a renas gantan, epad nao bla, eur vue hag a oe eur skouer fall evit ar vro hag eur rann-galon evit he zad.\nEun dro bennak, an dijentil a yeas war ar mêz, d'ober eur bale en e dreo. Diouz an abarde, kaer a oa e c'hortoz, ne oe gwelet doare ebet d'ezan. Mac'harit, enkrezet, a gasas eur mevel d'e glask. An amzer a dremene, ha kelou ebet ne deue.\nEn eun tol, setu ma wel o tont en ti, hanter-varo gant ar skuizder hag an naon, ar giez vihan a veze bepred o heul an ôtrou. Dal m'he devoe debret eun tamm bennak, e krogas en he broz d'ober d'ezi mont d'he heul, hag e tizoloas diraki korf an dijentil reuzeudik, lazet gant e enebourien, ha kuzet gante dindan eur bern douar ha strouez.\nRaktal, dorn Doue a skoas Mac'harit. Ar glac'har d'he fec'hejou a gargas he c'halon; daerou puilh ha c'houero a gouezas eus he daoulagad : « Mont a rin, emezi, da gaout ma zad ! »\nEvit gwir, eun nebeut deiou goude, eur c'hrouadur seiz pe eiz vla krog en he dorn, ar verc'h reuzeudik a zizroe da Alviano. He zad, daoust pegen poaniet oa bet gant he bue diroll, o welet ar c'heun a ziskoueze kaout, a vriataas anezi gant teneredigez.\nMac'harit en em lakas neuze da ren eur vue neve, hag awechou, en iliz, dirak an holl, e c'houlenne pardon eus ar skouer fal he devoa roët d'he c'henvroïz.\nKement-se a zisplijas d'he lez-vamm, a deuas d'he c'hasât kement, ma oe red d'ezi mont da chom da Gorton. Eno e c'houlennas bezan digemeret en Trede-Urz ar binijen, ha goude bezan bet lezet tri bla da c'hortoz, e oe erfîn selaouet he goulenn.\nDre he finijennou kalet, e teuas a benn da drec'hi ken mat he c'horf, ma ne zantas youl fall ebet ken en he c'halon : karante Doue an evoa kemeret a-grenn plas karante ar bed. Goude bezan trec'het ar c'hig, enebour an diabarz, he devoe c'hoaz da stourm ouz an drouk-spered, enebour an diavêz.\nA-wechou, e lake hunvreou hudur pe heuzus da ziwan; en he spered, ha soniou divalo da vouboual en he diskouarn. Koll a reas e amzer.\nHon Zalver Jezuz-Krist a 'n em ziskouezas d'ezi alïes, gwech war divrec'h e vamm, gwech war ar groaz. Eleiz a dud a deue d'he c'haout, a bep tu, da zeski ganti hent an nenv, ha mantrus eo ar vad a reas endro d'ezi. Ouspen ar vad a rê d'an eneou, e roë ar yec'hed d'ar c'horfou, e-kase an drouk-sperejou er-mêz aneze, e rè da zarn, zoken, sevel eus a varo da veo.\nMervel a reas d'an 22 a viz c'houevrer 1297, ha kanv bras a oe grêt d'ezi gant he c'henvroïz. He c'horf, a-vec'h dislivet gant yenien ar maro, a zo c'hoaz en e bez, en de a hirie, ha diniver eo ar burzudou a c'hoarve en e genver.\nAn tad, en eun tiegez, eo ar penn; ar vamm eo ar galon. An tad eo ar c'halloud, ar vamm eo ar garante; abalamour da ze, pa ve mat ar gerent, ar vugale a zo diês d'eze trei fall.\nAn doujanz en kenver an tad hag ar garante en kenver ar vamm, mesket gant gras Doue, a vir ouz ar vugale da dec'hel diwar hent ar baradoz. An doujanz en kenver an tad a vezo kollet pell a vo, hag e vezo c'hoaz er galon eun elfenn bennak a garante evit ar vamm.\nEtre daou zen yaouank a oa o vale war heiit an dizenor, e savas trouz, eun devez, hag uuan a zarc'haoas tol ar maro gant egile. Kentan ger a gouezas eus genou ar muntrer a oe : « Ah ! pa ouveo ma mamm kement-man ! »\nAr c'halloud an eus ar zonj hepken eus ar vamm, evit pellât he bugale diouz au droug, a zo dister en kichen ar c'halloud an eus he lagad.\nLagad ar mestr a vag ar marc'h\nHag a laka barr-leun an arc'h.\nLagad ar vamm gristen a vir he bugale war hent ar furnez. « An den a zo grêt d'e dri bla, » a lavare Joseph de Maistre ; ar pez a ziskoue pegen abred eo red d'ar vamm teuler evez war he c'hrouadur, evit e ziwall dioutan e-unan, da lavaret eo, diouz ar c'hustumanchou fall a c'hellfe da gemer a vihanik; ha diouz ar re a ve war e dro, gant aon na vefe, etouez ar re-all, unan bennak ha 'n eve ket evitan an doujanz a zo dleet kaout evit ar vugale. Ma tle ar vamm bezan eveziek, pa ve bihan he c'hrouadur, dre ma teu en oad, an , evezted-ze ive a dle mont war gresk.\nEur vamm gristen a oar, ouspen, ne dalv ket d'ezi ober ar c'hed, noz-de, endro d'he bugale, ma n'en ern ziwallont ket o-unan. Rak-se, e kemero preder d'o lakat da garet ha da heuilh ar relijion; anez, n'hell ket bezan dinec'h.\nReuzeudik eo an dud yaouank n'o deus ket eur vamm d'o hentchan, rak kenteliou eun tad, n'eus forz pegen mat e vefont, ne dalvezfont biken ar c'homzou a strink eus goueled kalon eur vamm !


An Huñvre Dihun - Pennad 7\n« Ac'hanta, Liza! Petra an diaoul 'zo c'hoarvezet amañ? »\nSevel a ran, ha mont etrezek ennañ.\n« O! Bennozh Doue deoc'h! Erru oc'h a-benn ar fin! »\n« E-pelec'h 'mañ ar c'horf? »\nUl lajad a dremen a-raok din gellet respont dezhañ. Skeudenn penn Kilian a zeu ingal war skramm ma malvennoù, da waskañ ma spered. Strafuilhet on c'hoazh.\n« A...a...aze! »\nDiskouez a ran da Jañ-Loui ar c'horf damguzhet a-dreñv ar burev.\n« Ma, biskoazh...! Ur spont! » eme Jañ-Loui, bamet dirak ar c'horf damzebret.\n« Pegeit 'zo emaoc'h amañ? »\n« Ma, un nebeud munutennoù a-raok pellgomz deoc'h. »\nLakaat a ra e vanegoù plastik ha mont prim da furchal e tiretennoù an armelioù, er gegin... Sellet a ra dindan an arrebeuri. A-greiz-holl e tegouezh ur strollad tud. Seizh en holl. Unan gantañ ur benveg-foto, ur medisin, daou all da glask louc'hoù, merkoù chomet war-lerc'h ar vuntrerien, unan all da gemer notennoù ha daou baotr an ambulañs evit kas ar c'horf ganto. Kement a dud a zo ma 'z eo deuet ar sal da vezañ ur gwir varc'had. N' ouzon ket mui e pelec'h lakaat ma c'horf, petra ober. Echu e dro fri-furch gant Jañ-Loui e kinnig din mont betek stal Vawaime. A-raok kuitaat an ti e taolan ur sell c'hoazh war gorf Kilian. Dres d'an ampoent, paotr e venveg-foto, diseblant, o trapañ skeudennoù anezhañ.\nPignat a reomp en oto, ur Safran du.\n« Perak 'oac'h deuet da di Gilian er mintin-mañ? »\n« Met...Ya...! Prestet 'm boa binvioù-livaj da Vawaime. Setu 'm boa bet c'hoant kaout anezho en-dro. »\n« Met n'ez eus netra ganeoc'h? »\n« Nann... Re drubuilhet on bet gant ar pezh 'm eus gwelet da soñjal enno, da gemer ma binvioù en-dro. »\nLoc'hañ a ra ar c'harr-tan. Met, perak 'ta mont d'ar stal?\n« Ha n'oc'h ket bet o furchal er stal c'hoazh, Komiser Sanchez? »\n« N'it ket 'ta gant »komiser\n« ouzhin! Koulz ganin klevet »Jañ-Loui\n« ! ...Eo, met un dra bennak 'm eus da ziskouez deoc'h. Gwelet a reoc'h... »\nNe c'hell ket bezañ an doser, alato! Ganin emañ. E santout a ran e godell diabarzh ma c'habig. N'eus forzh penaos, ne oa ket bet graet un eil skouerenn anezhañ. Nann, ne c'hell ket bezañ an doser! Kredabl-bras eo abalamour d'an doser-se ez eo bet lazhet Mawaime ha Kilian. Ne chom nemedon war hent al lazherien. Piv en deus c'hoant tapout ac'hanomp?\nBleiner brein! Gellet 'pije lakaat da vlinker evit treiñ a-zehou! Ha n'eo ket graet ar reolennoù evit an archerien ivez?\n« Ha bleinañ a rit, Liza? »\n« 'Ran ket », emezon war an trumm.\nTreiñ a reomp dre ur straed vihan, straed ar Velli. Dirak ar stal e chomomp a-sav. Mont a reomp er-maez eus an oto, ha merzout a ra Jañ-Loui diouzhtu eo bet torret ar sielloù 'oa bet lakaet ouzh an nor. Neuze e tenn e bistolenn en ur lavaret din chom a-dreñv dezhañ, hep kaozeal. Erru er stal e taoulamm daou zen gwisket e du, bep a gougoul war o fenn. Amzer da Jañ-Loui bukañ e bistolenn etrezek enno setu int skampet kuit dre dor a-dreñv ar stal. Mont a ra Sanchez d'o heul betek koc'hu Douarnenez, met siwazh, koll a ra anezho e-touez an dud.\n« Kaoc'h! Tec'het int! » emezañ kounnaret, ruz-tan e benn, ar ronkell en e vouezh.\nEmañ bremañ o redek etrezek ar burev, dianalet-holl ar butuner kozh anezhañ. Sellet a ra e pep lec'h evel pa vefe o klask un dra bennak.\n« Gast! Deuet int a-benn da zigeriñ an armel-greñv! »\n« Petra 'oa enni? »\n« Just a-walc'h, c'hoant am boa goulenn ar c'hod diganeoc'h. Met siwazh, re ziwezhat eo bremañ. Biken n'he doa Mawaime Malinche graet anv dirazoc'h eus ar pezh 'oa en armel-greñv-se? »\n« Eo, gouzout a ran e vire enni an holl lizhiri a reseve, kontoù ar stal, brastresoù, ha fotoioù eus he familh. Traoù personel, petra. »\nGoude bezañ prederiet e ya Sanchez betek e garr da bellgomz d'e genseurted, evito da zont da glask roudoù. Sellet a ran tro-dro din ouzh ar reuz graet gant al laeron er burev. Mont a ran d'ober un dro dre ar stalig. Livadurioù a bep seurt a zo stag ouzh ar mogerioù: Por' Ru war lod, ha war lod all, gweledvaoù, taolennoù-bro, graet un tamm e pep lec'h e Breizh. Unan eus an taolennoù-se 'zo disheñvel he doare diouzh ar re all: ganin-me eo bet graet. Diaes eo kompren ma zaolenn pa vez sellet outi a-dost. Dav 'vez mont betek foñs ar sal da verzet ez eo un Indianez o tougen ur pod bleunioù. En ur c'hornig eus ar sal, ul livadenn a seblant bezañ diechu. Unan eus taolennoù Mawaime eo, skedus, trec'h luc'h al liv glas war al livadurioù all. Sur a-walc'h he doa bet c'hoant da daolenniñ an Natur, an Natur a vez ken tost an Indianed outi.\nDiv lodenn a ya d'ober ar stal: en tu dehou e vez miret kement tra a sell ouzh an tresañ hag ar c'hizellañ: kreionoù-koad, paper a bep seurt liv ha ment, gouaj, plakennoù lino, koad, gomennoù, hag all... Hag en tu all emañ ar binviji da livañ taolennoù kentoc'h: podadoù livaj, barroù-livañ, lien, sternioù. E-kreiz ar sal e oa bet staliet un delwenn en he gwir vent gant Mawaime, unan o tont eus he bro c'henidik, Mec'hiko. Kizellet e oa bet e stumm un delwenn Vaya, ur penn-brezel indian o saludiñ e bobl.\nDegouezhet ar Sanchez er stal da ginnig din mont da zrebiñ merenn en un ti krampouezh bennak, war an aod. Dindan dek munutenn omp en em gavet eno. Mont a reomp er-maez eus an oto renket brav dirak an ostaleri. Ha ni e-barzh. Ur sal vras eo, enni un daol-gont dirazomp. Tud a bep seurt, pep a vanne dirak o fri, 'zo o trailhañ kaozioù, o c'hoari 'r c'hartoù pe o c'hoari dominoioù. An darn vrasañ eus ar re 'zo o komz 'zo tud kozh anezho, o kontañ o abadennoù pesketa. Hag an holl re a zo o c'hoari 'c'hartoù pe dominoioù a zo c'hoarzh ha kan ganto. An ostiz, un den tavañjer wenn ha blev berr, 'zo gant e dorch-listri o frotañ gwer d'o sec'hiñ, hag ouzh o strollañ war an daol-gont dirazañ. Un eur eo, ha ni o vont da azezañ e-kichen an akwariom, ennañ ur c'hrank ha meur a besk. Glas-mor eo livet ar mogerioù. Dieub ha disammet en em santan.\n« E! Mikael! Deus deomp pep a gartenn-bred, mar plij? »\n« Ya, diouzhtu! »\nDegouezhout a ra an ostiz, ur paotr kuilh blev druz, gant div gartenn c'hlas. Ma c'hartenn dirazon e c'houlennan digant Jañ-Loui :\n« Alies e vezit o tebriñ amañ? »\n« Ya, bep Merc'her da greisteiz. »\n« Ha ya! Ha petra a alioc'h din kemer, neuze? »\n« Meskl gant chaous dre-an-ti, hag ur banne gwin gwenn choazet gant Mikael, an teuzar! »\n« Deomp de'i, neuze! »\nDek munutenn goude, setu distro an ostiz gant ar gwin hag an daou bladad meskl. A-greiz-holl e c'houlenn Jañ-Loui ganin :\n« Klevet em eus komz eus ar gevredigezh ho poa bet labouret eviti, c'hwi ho tri: te, Mawaime ha Kilian. Daoust ha tud all a zo er gevredigezh-se? »\nSell 'ta! Dre te ez a ouzhin bremañ! Sabatuet on gant e c'houlenn ouzhpenn, setu ma choman pellik amzer a-raok respont, o klask ar vesklenn 'zo o paouez kouezhañ er plad a dre ma bizied:\n« N'edomp nemet tri e Breizh. Met sikouret e vezomp gant tud o vevañ e Mec'hiko. N'eo ket aet ar c'heleier mantrus betek enno evit c'hoazh, sur a-walc'h. »\n« Liammet eo ar muntroù gant ar gevredigezh d'ho soñj? »\nDav 'vo din lavaret dezhañ pe get?\n« Ne gredan ket. Ur gevredigezh didrubuilh eo. »\n« Ha petra emaoc'h e soñj ober evit ar gevredigezh? »\n« Klask a rin mont e darempred gant an Indianed evit gouzout ha labourat pelloc'h a raimp pe ne raimp ket. »\nDerc'hel a ra Jañ-Loui gant e c'houlennoù. Echu ganeomp debriñ ez on kaset d'ar gêr gantañ. Kimiadiñ a reomp. Pignat a ran betek ma ranndi, hag amzer din kemer ma dafarioù-kelenn setu ma klevan korn-boud oto Morwenna a gelenn e Lise J.M ar Brizh ganin. Echu ar vakañsoù, plac'h!\nNag a draoù 'zo c'hoarvezet abaoe ma oan bet amañ evit ar wech ziwezhañ! Kerkent ha digoret dor ar sal-glas ganin e tizoloan en-dro aergelc'h trouzus al Lise, ha selloù an holl ouzhin. Soñjal a ran en-dro er pezh am eus gouzañvet en devezhioù tremenet: marv Mawaime, korf Kilian, dibennet ha muturniet euzhus, ha goulennoù iskis Jañ-Loui. Krenañ a ran. Ne c'hellan ket chom amañ. Ret eo din tec'hout alemañ.\n- Da heul : Pennad 8 -


Teuc'hegezh - Wikipedia\nTri skeud tud : unan normal, unan gant\ndreist-pouez hag unan klañv gant an deuc'hegezh.\nTeuc'hegezh,, pe teuregezh, c'hoazh, a vez graet eus stad un den, paotr pe plac'h, en deus re a lard-marv. An deuc'hegezh denel a zo gwelet evel ur c'hleñved abaoe 1997 gant Aozadur Bedel ar Yec'hed (OMS-WHO).\nAn aozadur-se a zispleg ez eo "An deuc'hegezh pe dreist-pouez, evel un daspugn direizh pe revec'h a lard-korf o vezañ arvarus evit ar yec'hed".\nEr broioù diorroet ez eo ur skoulm an doare da dalañ outi dre ma 'z eo arvarus evit yec'hed an dud ha dre ma vez ur c'hresk dizehan eus ar c'hleñved-se.\nKartenn emdroadur an dreist-pouez\nhag an deuc'hegezh er Stadoù-Unanet (1985-2008).\nMeur a abeg a c'hall bezañ da'n deuc'hded : degasadennoù boued re vras, mank a obererezhioù sport, aezamantoù genetek. Ouzhpenn se met raloc'h e vez tu kaout un awen dre al louzoù, kleñvedoù spered. Ar sell ma vefe an dud tapet gant an deuc'hded met o tebriñ nebeut, awenet gant ur c'horf o koazhañ re goustadik n'eo ket degemeret pe dost. Dre vras an dud re lart a implij muioc'h a energiezh evit ar re treutoc'h dre ma vez ponner ar c'horf da fiñval.\nTeuc'hegezh a oa un arouez d'ur statud uhel er gevredigezh e-pad an Azginivelezh: "ar jeneral Alessandro del Borro", 1645. Hiziv-an-deiz ez eo gwelet evel ur c'hleñved marvus.\n↑ Gwelet Geriadur Vallée (1931) «obésité: teuc'hded» p.505a, adkemeret gant Roparz Hemon en e c'heriadurioù (Geriadur istorel ar brezhoneg, p. 3063, Nouveau dictionnaire breton-français (1970), p. 787a).\n↑ TermOfis Ofis Publik ar Brezhoneg .\n↑ Dictionnaire classique français-breton gant Reun ar Glev, miz Kerzu 1990, Levrenn VII, pajenn 2446.\n↑ Dictionnaire breton/français français/breton, An Here/Al Liamm, 2002, pajenn 1171 (el lodenn galleg-brezhoneg).\nAdtapet diwar « https://br.wikipedia.org/w/index.php?title=Teuc%27hegezh&oldid=1940666 »\nKemmoù diwezhañ degaset d'ar bajenn-mañ d'an 13 C'hwe 2022, da 07:39.


Morlu Soviedel - Wikipedia\nAr Morlu Soviedel (rusianeg: Военно-морской флот СССР (ВМФ), romanekadur: Voyenno-morskoy flot SSSR (VMF), 'Flodad Morlu Milourel an URSS') a oa skourr morlu nerzhioù lu an URSS. Lesanvet ivez ar Flodad Ruz, ar Morlu Soviedel a oa unan eus diazezoù strategezieh an URSS evit talañ, ma vefe brezel, ouzh nerzhioù Stadoù-Unanet Amerika, nerzhioù an NATO (North Atlantic Treaty Organization), pe ma vefe ur stourm all liammet ouzh Pakt Varsovia e Reter Europa. Levezon ar Flodad Soviedel a oa bet bras e-pad ar Brezel Yen (1945-1991), dre ma oa liammet an darn vrasañ eus stourmoù ar mare-se ouzh ar morluoù.\nBanniel ar Morlu Soviedel (1950–1991)\nAr Morlu Soviedel a oa rannet e pevar flodad diazez: Flodad an Norzh, Flodad ar Meurvor Habask, Flodad ar Mor Baltel, Flodad ar Mor Du. Bazenn Morlu Leningrad a oa dizalc'h diouzh an aozadur-se. Flodad Mor Kaspia a oa ur flodad bihan o tiwall arvorioù Mor Kaspia. Bez e oa ivez er morlu soviedel skourroù evel an Nijlu Morlu, an droadegeiezh Morlu, ha kanolierezh arvorel.\nUr wech roet lamm d'an Unvaniezh Soviedel e 1991, Rusia a zalc'has darn eus aozadur ha dafar ar Morlu Soviedel hag a voe adstummet e Morlu Rusia, gant lodennoù o vont d'ober morluioù ar stadoù nevez-savet.\nLec'hienn ofisiel Morlu Rusia\nAdtapet diwar « https://br.wikipedia.org/w/index.php?title=Morlu_Soviedel&oldid=1853003 »\nDernière modification le 28 Her 2019, à 21:25\nKemmoù diwezhañ degaset d'ar bajenn-mañ d'an 28 Her 2019, da 21:25.


Falc'hunerezh - Wikipedia\nDe arte venandi cum avibus, embannet gant an impalaer Frederig II.\nA-gozh e vez kavet meneg eus ar falc'hunerezh en istor : implijet e veze evned-preizh evit chaseal en Azia meur a gantved a-raok Jezuz Krist. Eus kreiz Azia hag eus ar Reter Nesañ e teuas an doare chaseal-se betek Europa. Moarvat e voe an Huned hag an Alaned ar pobloù kentañ a zegasas ar falc'hunerezh da vroioù Europa, war-dro ar bloavezh 400.\nFrederig II an Impalaeriezh Santel (1194–1250) zo anavezet evel unan a vrudas an doare-se da chaseal e kornôg Europa. Kontañ a reer en doa desket ober digant Arabed pa oa o vrezeliañ er Reter Nesañ e-pad ar C'hwec'hvet Kroaziadeg (1228–1229). Lakaat a reas treiñ un dornskrid arabek diwar-benn ar falc'hunerezh hag embannet e voe e latin e 1241, gant an titl De arte venandi cum avibus ("Arz ar chaseal gant evned").\nE broioù Europa e oa ar falc'hunerezh un obererezh na veze graet nemet gant an dudjentil. E Bro-C'hall e voe paouezet gantañ da-heul un dekred embannet da vare an Dispac'h Bras, e 1792, a verze ar c'hargoù falc'hunerien, tud e servij ar roue pe an aotrounez. Goude an Eil Brezel-bed e voe adroet lañs d'ar falc'hunerezh. E 1954 e voe votet ul lezenn d'e reolenniñ.\nPallenn-moger Bayeux, XIvet kantved\n↑ Ar ger "falc'hunerezh" a gaver er geriadurioù brezhonek abaoe Geriadur Gregor Rostren (1732), ma lenner an displegadenn-mañ, p. 399 : an ard da zreçza al labouçzed preyz da chaçzeal (an arz da zresañ al laboused preizh da chaseal).\nAdtapet diwar « https://br.wikipedia.org/w/index.php?title=Falc%27hunerezh&oldid=1804841 »\nKemmoù diwezhañ degaset d'ar bajenn-mañ d'an 3 Gwe 2018, da 17:02.


Laelianus war un aureus.\nLaelianus a oa un alouber roman a enebas ouzh Postumus.\nEn em embann impalaer a reas Laelianus e Mainz e miz c'hwevrer pe e miz meurzh 268. Nebeut traoù a anavezer diwar-benn e vuehz kent e emsavadenn met krediñ a reer e oa unan eus jeneraled Postumus, marteze al legatus eus Germania Superior pe kpennlu al Legio XXII Primigenia. Un arvar bras a oa-eñv evit Postumus abalamour an div lejion a c'hourc'hemenne (Primigenia e Mainz and VIII Augusta e Strasbourg). Ne badas nemet un nebeud mizioù e emsavadenn, avat. Lahet e voe gant e soudarded pe gant re Postumus goude seziz e gêrbenn.\nMarvus e voe ar brezel da Bostumus ivez rak e soudarded a lazhas anezhañ peogwir eñ-doa nac'het outo ar gwir da skrapañ ar gêr.\nAn hevelep nomen hag ur familh veur eus bro-Spagn, an Ulpii a oa gant Laelianus hag unan eus hec'h izili a c'hell bezañ bet. An dra-mañ a c'hellfe displegañ perak ez eas Spagn en-dro e-barzh an Impalaeriezh roman goude e varvelezh.\nUnan eus an Trede Mac'homer a ra an Historia Augusta anezhañ.\nPostumus Impalaer an Impalaeriezh c'halian\n268 War e lerc'h:\nAdtapet diwar « https://br.wikipedia.org/w/index.php?title=Laelianus&oldid=1984099 »\nKemmoù diwezhañ degaset d'ar bajenn-mañ d'an 1 Ebr 2022, da 20:16.


Kroazet-digroazet evel en ur pezh gwiaderezh, kudennoù an arzour, reoù an divroadegoù etrebroadel ha reoù poblañsoù henvroidi Mec'hiko.\nKinnig a reomp deoc'h mont da veajiñ war ur birogenn gant red an dour hag ar marvailhoù. Ur veaj gant lusk Indianed Amazonia, gant o daoulagad, o sell war ar bed hag an amzer, penaos e welont an dud wenn hag ar cheñchamant hin.\nIndianed Amazonia o teskiñ ober gant ar video hag o tizoloiñ kevrinoù ar sinema : ur c’haer a veulgan d’an emrenerezh.\nTroet eo bet ar film-mañ e Laponia hag er Brazil. Komz a ra eus an darempredoù etre an Den hag an Natur gwelet gant sell ar pobloù henvroat, ar Samied en Arktika hag ar Fulni-oed e Brazil.\nUr sell a-douez reoù all war istor ar C'hanada.\nC’hwec’h Maya yaouank o vont da heul o hendadoù war rod vras ar bed bep ma teskont, a zeiz da zeiz, kavout o flas en natur.\nDaou baotrig a ro dimp ur wel sklaer war o buhez. Dougerien int er marc'had ha labourat a reont diehan adalek ar mintin betek an noz. O sell a zo didruez ha fromus war un dro ken ez eo bamus…\nUn Innu yaouank a Vro-Gebek o teskiñ ur vicher.\nD'ar 26 a viz Even 1975 ez ae daou boliser eus an FBI da Oglala, gwarezva indianed Pine Ridge, war glask Jimmy Eagle, un Indian douetañs warnañ da vezañ laeret. Tennet e voe trumm war Coler ha Williams ha Joe Stunts un Indian oadet a 21 (...)


Pajenn:Le Clerc - Ma beaj Londrez, 1910.djvu/69 - Wikimammenn\nPajenn:Le Clerc - Ma beaj Londrez, 1910.djvu/69\nkrog gante labour, ha krog da vat. En em glevet a ra gant an Tad Santel ar Pab, gant ar ministr eman ar polis war e garg, ha gant ar penno bras, eskibien ha liked, eus Iliz katolik Bro-Zôz. En eur bla e teu a-benn da diluian e guden : grêt e vo pep tra, prozision ar Zakramant zoken, herve e c’hoant. Hag e vennoz war baper dioustu ha kemennet gant ar gazetenno d’ar bed katolik a-bez. Hep dale e welfomp, ’n eur heuilh e gendalc’h, hag-en an neus kaset e vennoz da vat.\nN’et ket da gridi memes tra e vefe hanval ar blenen-man ouz hini ar Bauce, a dreuzer evit mont eus Breiz-Izel da Bariz. Eno, da viz gwengolo, e wel an nen kazi dalc’hmat douaro bet ed enne : setu perak e seller ar Bauce evel unan eus grinielo\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/69&oldid=109434 »\nKemmoù diwezhañ degaset d'ar bajenn-mañ d'an 3 Du 2017, da 13:07.


Brud Nevez 313, en Arvorig mil bloaveziou 'zo\nEn Arvorig, mil bloaveziou 'zo…\nN'eo ket sur ho-pefe bet klevet c'hoaz komz deuz Must Farm, eo ? Krog eo koulskoude an arkeologourien da gaozeal deuz an dachenn-ze evel ma vefe kement ha Pompei… e Bro-Zaoz ! An dismantr deuz tier e koad deuz Oadvez an Arem a zo bet kavet eno dindan al lehid, ha biskoaz c'hoaz ne oa bet kavet kêriadenn all ebed en eur stad kerkoulz, ken ema ar gomprenêzon on-oa deuz istor an amzeriou-ze o vond da jeñch a-grenn.\nTuria douar a reer ive en Arvorig : er Yeoded, e Karaez, en Eusa… Hag eo eur bed nevez a ziskoacher evel-se dindan zouar.\nHubert Arzel : Sell 'ta peleh e lakez da dreid\nMichel Le Goffic : Neolotikadur an Arvorig\nJean-Paul Le Bihan : Mêz-Notariou Eusa, 28 vloaz a furchadegou\nMartial Monteil : Kêriou galian-ha-roman an Ozizmed e Penn-ar-bed hag en Aochou-an-Arvor\nPatrick Galliou : Er Yeoded, eur manati euz ar Grennamzer uhel ?\nNe ginniger deoh amañ nemed eun diverra euz ar pennadou. Da helloud lenn anezo war o hed, gwelit izelloh penaoz kaoud anezo war baper pe e stumm pdf\nSell 'ta peleh e lakez da dreid\n[…] Aketuz 'm-eus heuliet an ali fur-ze ha hennez 'neus servichet din war ar pemdez. E-mod-se, pa z on ginidig euz bro an aberiou e Goueled Leon, kustum on, goude ar reverziou braz, da vond da weladenni an aot pe, pa vez divare, da vond war droad d'an inizi. Ha dizoloet ganen traou koz e-leiz !\nRed eo lavaroud ez eo pinvidig-mor an aot. Ar boblañs 'deus bepred kavet repu, boued, pesked, bigern hag all, ha se beteg an deiz a-hizio. Eul leor digor-braz dirazom eo an aot, ne z eus nemed selloud piz e-peleh emaom. Se 'vez desket evel e vez desket lenn, skriva pe neuial.\nAmañ e bro an aberiou e vez kavet lehiou karget gand on istor : korejou, mein-hir, taoliou-mên, postou gwarded-vor, chaoseriou evid dastum bezin. Tu 'm-eus bet da gavoud ar roud euz eur chantier e-leh ma veze lakaet dour-mor da virvi e pojou-pri bihan evid ober peziou-hoalenn. Al leh-mañ a zo o vond da get gouestadig, drebet gand an taoliou-mor hag ar barrou-avel er miziou du.\nE-korv ugent bloavez 'm-eus bet tu da zastum – ha ne vo ket lavaret deoh peleh, rag re êz eo da gavoud, ha da rivina – kantajou ha kantajou a dammou pojou-pri euz Amzer-an-Houarn, boudinou-kalaj […].\nNeolitikadur an Arvorig\nAr vrud he-deus Breiz da veza bro ar peulvanou hag an taoliou-mein. N'eo ket gaou. Unan deuz pinvidika teñzoriou sevenadurel Istor Mabden ez int zoken. Abaoe meur a zeg vloaz, eo bet gwellaet euz a galz an anaoudegez on-eus deuz ar ragistor hag ar proto-istor er vro-mañ. E gwirionez, abaoe an XVIIIved kantved ez eus bet klasket goud petra oa ar monumañchou-ze.\nKerkent ha 1945 e oa deuet en-dro Pierre-Roland Giot da Ensavadur an Douarouriez e Roazon, a-benn divenn e dezenn antropologiez Arvoriganed ha Bretoned. Lod deuz e studierien a rafe o harierenn diwar ar Ragistor : Yves Coppens, Jean L'Helgoualch, Jacques Briard, ha goude Charles-Tanguy Le Roux, Michel Le Goffic, Jean-Laurent Monnier.\nGand Pierre-Roland Giot e oa bet savet Ensavadur ar Ragistor, zo deuet da veza Labo an Antropologiez ragistorel. Azaleg 1955 e oa bet kroget gand furchadegou a-vraz, hini karn-meur Barnenez da skwer, e Plouezoh e Penn-ar-Bed…\nFoto : Peulvan Kerloaz, e Plouarzel.\nMêz-Notariou Eusa :\n28 vloaz a furchadegou\nPiou e-nije kredet e vefe bet enez Eusa daou vil bloaz 'zo eur porz hag a zo bet darempredet kenañ gand ar bagou a veze o tond hag o vond etre ar Mor Atlantel ha Mor Breiz ? Kemer perz he-deus bet greet an enezenn, dre ze, en istor an Europ. Eskern, podou-pri, peziou moneiz ha metal ha… berniou brennig a zo bet kavet en eur furchal en douar.\nEtre fin an IXved ha penn kenta ar Vved kantved a-raog J.-K., da lavared eo e kenta Oadvez an Houarn, e oa Mêz-Notariou en Eusa eur gêr vraz gand tud o chom e kreiz-kêr, dezañ ruiou bihan a-skwer, ha lodennou-tier reolieg. Tro-dro kêr e oa staliou da labourad an houarn hag an danvez, ha da dailla bravigou lignit.\nDaou grugell-vez e oa bet marteze interet tud-veur enno, ar re oa bet savet kêr ganto. E-pad ouspenn 400 vloaz e oa bet tud o chom er gêr-ze hag e oant etre 200 ha 500 o veva enni diwar labour-douar ha peskerez, artizanerien anezo ouspenn […].\nFoto : O furchal an dachenn ma vze laket e beb seurt traou evid al lidou en Oadvez an Arem.\nKêriou galian-ha-roman an Ozizmed\ne Penn-ar-bed hag en Aochou-an-Arvor\nPetra eh ouzom diwar-benn an Ozizmed ? Adaleg m'en em gav ar Romaned, e teu Karaez da veza eur gêrbenn. Med n'eo ket ar gêr nemeti er vro. Hag er Vved kantved goude J.-K., e oant bet dilezet, n'eo nemed kalz diwezatoh e oa bet adsavet kêriou all en o flas.\nKaraez eo ar gêrbenn nevez, leh ma ra ar pennou-braz, diskennidi an noblañsou ozizm anezo, war-dro an aferiou ordinal.\nD'ar poent-se ivez e vez adframmet rouedad an heñchou, tennet muioh a hounid euz an douar en atañchou hag en domaniou, ha kêriou a vez savet meur a hini tamm-ha-tamm.\nAmañ n’eo ket disheñvel ar gont deuz ar pez ez eo bet e leh all er Broiou galian-ha-roman, kontrol d'ar pez a zoñje an dud 'pad pell – hag an ide ne oa ket bet re romanekaet tachennad an Ozizmed a gaver ive er vandenn-dreset Astérix ar Galian […].\nFoto : Eric Philippe\nFoto : Pont-dour roman Karaez (Vorgium). E gwirionez eo eur seurt kanol dindan eun doenn vein da gas dour-ruill beteg kêr.\nEr Yeoded : eur manati\neuz ar Grennamzer uhel\nBrudet-kaer eo en deiz a hirio chapel an Itron Varia hag an toullad tier a zo en-dro dezi er Yeoded, war barrez Ploureh, e bro-Dreger. Abaoe an amzeriou kenta zo bet tud o chom ahont avad. Sed ema bet an arkeologourien o furchal eno e-pad daouzeg vloaz, etre 1991 ha 2002. Kavadennou o-deus greet. Med na ouier ket toud c'hoaz diwar-benn ar Yeoded !\nPetra a oa deuz annezadenn ar Yeoded er Grennamzer uhel ? Marteze e oa eur gevredigez labourerien-douar o veva e goudor ar muriou koz, nemed e vefe bet « ar Vretoned o tivroa euz tramor » penn-kaoz ma oa bet adaozet an douarou a-nevez penn-da-benn, e penn kenta ar VIved kantved. Perag neuze n'o-doa ket tud kêriadenn ar Grennamzer izel doujet d'ar mod ma oa aozet […].\nFoto : I. Cartwright\nFoto : Er Yeoded, aspadennou batisou euz ar Grennamzer uhel. E plas ema ar mein harpet ouz ar batis.\nE hellit, a-dra-zur, ampresti niverenn 313 Brud Nevez digand eun amezeg pe en eul levraoueg bennag, med…\nFoto : Peulvanou, taoliou-mein ha mein-veur Saint-Just, e-kreiz eul lanneg nepell euz Redon, n'int ket ken brudet ha re Garnag, med kaji kement ez eus deuz outo. Savet int bet etre 4 500 ha 1 500 a-raog J.K. Furchadegou a zo bet greet eno er bloaveziou 1990.


C'hoari ha Deskiñ - Wikipedia\nC'hoari ha Deskiñ zo un abadenn skinwel skignet ha produet gant Brezhoweb. Filmet e vez e pep lec'h e pemp departamant Breizh. Ar c'hentañ abadenn a oa bet filmet e 2016. 18 abadenn a oa bet filmet e 6 kêr disheñvel. \nChoazet e vez ar c'hêrioù abalamour d'al lañs a zo gant ar brezhoneg enno. Kenurzhier an abadenn eo Dewi Siberil. Kinniget e vez C'hoari ha Deskiñ gant Tangi Merien ha Sten Charbonneau. Sten a vez o prientiñ ar goulennoù ha difaziañ a ra an dud padal Tangi a ro buhez d'ar c'hoari dre sevel ar goulennoù.\nDiv pe deir lodenn a zo d'un abadenn gant pevar a dud :\nAl lodenn gentañ a zo goulennoù war ar c'hemmadurioù. Goude-se goulennoù war ar sevenadur. Da c'houde goulennoù war an troioù-lavar. Ul lodenn a zo ivez tennañ ar ger fall eus un heuliad pe kavout gerioù tro-dro d'ur sujed.\nLec'hienn C'hoari ha Deskiñ\nC'hoari ha Deskiñ war Radio Breizh\nAdtapet diwar « https://br.wikipedia.org/w/index.php?title=C%27hoari_ha_Deskiñ&oldid=1786999 »\nAbadennoù skinwel Breizh\nKemmoù diwezhañ degaset d'ar bajenn-mañ d'an 13 Meu 2018, da 18:02.


Pevare levr - XIII - Wikimammenn\nPevare levr - XIII\n◄ Bez’ e tleer en em lakaat gant kalz a aked e doare vad da goumunia Pevare levr - XIII War ar c’hoant ho deuz eneou santel zo da gemeret korf Jezuz-Krist ►\nAr c’hristen mad a dle c’hoantaat euz a greiz he galoun beza a-unan gant Jezuz-Krist e sakramant ann Aoter.\n1. — Ann ene mad. — Piou a lakai ac’hanoun, Aotrou, d’ho kaout hoc’h-unan, evit mac’h hellinn digeri d’e-hoc’h dor va c’haloun hag evit ma viot d’in evel m’am euz c’hoant e vec’h, enn hevelep doare na vezinn mui disprizet gant den ha n’am bezo karantez e-bed evit ann traou krouet. Hiviziken ne vezo mui nemed-hoc’h o komz ouz-in ha me ouz-hoc’h, e-c’hiz ma komz eur mignoun ouz he vignoun, hag e-c’hiz mac’h azez oc’h taol gant-han.\nAr pez a c’houlennann, ar pez am euz c’hoant eo ma vezinn holl a-unan gan-e-hoc’h, ha ma vezo va c’haloun distag dioc’h pep tra krouet, evit ma teuinn da gaout va lod e traou ann env, enn eur dostaat oc’h ann daol zantel hag enn eur glevet aliez ann oferen.\nAotrou, va Doue, peur e vezinn-me a-unan gan-e-hoc’h ha beuzet enn hoc’h ? Peur ec’h en em ankounac’hainn-me a-grenn, evit ma viot enn-oun ha ma vezinn-me enn-hoc’h ? Plijet gan-e-hoc’h ma vezimp-ni da viken hon daou evel unan !\n2. — C’houi a zo e gwirionez va muia karet, ar muia karet am euz great ann dibab anezhan e-touez kant ha kant all ; va ene a fell d’ezhan choum gant-han da viken.\nC’houi a zo e gwirionez ar roue a beoc’h ; enn-hoc’h ema eaz va ene, enn-hoc’h ema gwir beoc’h va c’haloun ; er-meaz ac’hanoc’h n’euz nemet labour, anken ha poaniou e-leiz. C’houi a zo e gwirionez eunn Doue kuzet, mont a rit kuit dioc’h ann dud difeiz ha karet a rit komz oc’h ar re a zo izel hag eeun ho c’haloun.\nNa peger braz eo ho madelez, Aotrou, va Doue, pa hoc’h euz roet d’ho pugale ar bara diskennet euz ann env, evit diskouez d’ezho ar garantez hoc’h euz evit-ho ! Ia avad, n’euz pobl tud all e-bed, peger braz-bennag e ve, hag e defe Doueed a dosta out-ho evel ma rit-hu ouz-omp, va Doue. Bez’ emoc’h atao dirak daoulagad ho servicherien vad, hag en em rei a rit hoc’h-unan bemdez dezho evit ho maga, evit ho frealzi hag evit ho lakaat da zevel ho c’haloun etrezek ann env.\n3. — Pe leac’h ema e gwirionez war ann douar ar bobl tud a ve par d’ar Gristenien ? E pe vro, dindan tro ann heol, ez euz tra a ve karet gant Doue kement ha ma’z eo ann ene mad a blij gant Doue diskenn enn-han evit he vaga gant he gorf sakr ?\nO gras a zo dreist spered ann den ! Madelez vraz-meurbed ! Karantez Doue a zo hep kemm na ment e-kenver ann den he-unan hep-ken !\nAllaz ! na petra rinn-me evit ar c’hras-ze, evit ar garantez-ze a zo kement ha ma’z eo Doue he-unan ? N’em euz netra a gemend a ve gwelloc’h da ober evit plijout da Zoue, eget rei d’ezhan va c’haloun hep distak, ha beza a-unan a-grenn gant-han.\nPa vezo va ene unanet mad gant Doue, neuze e trido em c’hreiz ; neuze ann Aotrou a lavaro d’in : Mar fell d’e-hoc’h beza gan-en, me a fell d’in ive beza gan-e-hoc’h. Ha me a lavaro neuze d’ezhan : Plijet gan-e-hoc’h, o va Doue, choum gan-en, rak me a fell d’in a wir galoun choum gan-e-hoc’h ; n’em euz ken c’hoant nemet ma vezo va c’haloun a-unan gan-e-hoc’h.\nEn em lakaat a rann etre ho taouarn, va Doue ; en em rei a rann d’e-hoc’h, c’houi a zo Doue hep-ken, o veza ma fell d’in beza a-unan gan-e-hoc’h ; en em rei a rann d’e-hoc’h, Doue a zo a viskoaz da viken Doue braz-meurbed ha dreist spered ann den, o veza ma fell d’in en em veuzi enn-hoc’h hag en em ankounac’haat va-unan ; en em rei a rann d’ho furnez dreist pep furnez, o veza ne fell d’in kerzet nemet dioc’h ma fell d’e-hoc’h ; en em rei a rann d’ho kourc’hemennou santel, pe int-hi zo anavezet pe ne d-int ket, ha me a fell d’in ober diout-ho, o veza ma’z int holl leal ha gwirion ; en em rei a rann d’e-hoc’h, Doue a zo a viskoaz hag a vezo da viken, o veza ma fell d’in beza euruz gan-e-hoc’h enn ho kichen ; en em rei a rann d’e-hoc’h, Tad madelezuz-meurbed, evit ma tigemerot ac’hanoun etre ho tivreac’h, pa vezo deuet ann amzer hoc’h euz lavaret. Barner gwirion, c’houi a gar dic’haoui ar pec’her hag ann den difeiz, en em lakaat a rann etre ho taouarn, evit ma teuinn da veza leal ha santel. Ne fell ket d’in avad en em lakaat etre daouarn ar Barner-ze a gastiz ar pec’heiou, rak neuze ez afenn da goll hag e vedfenn, siouaz d’in, dioc’h am be gounezet ; ha koulskoude, Aotrou, ho parnedigesiou a zo gwirion ha santel evel ma’z oc’h hoc’h-unan e pep tra ; santel int, hag em sakrifiz-me e tleont kaout perz ive. Red eo eta d’in plega d’ho kourc’hemennou ; ha setu Jezuz o tont dira-z-oun evit m’en em lakiinn enn-han, gant-han ha dre-z-han dindan ar barnedigesiou-ze.\nAdtapet diwar « https://br.wikisource.org/w/index.php?title=Pevare_levr_-_XIII&oldid=96547 »\nKemmoù diwezhañ degaset d'ar bajenn-mañ d'an 3 Kzu 2016, da 18:43.


SKOAZELL E TAVARN GOUEL AR FILMOÙ E DOUARNENEZ\nEvel bep bloaz e vo dalc'het gant Diwan un davarn e Gouel ar Filmoù e Douarnenez eus ar 17 betek ar 26 a viz Eost. A bouez eo evit arc'hantadur hor skolaj. Goulenn a reer digant an dud a youl vat mont e darempred gant Erwan Pianezza...\nMERENN-VIHAN KRAMPOUEZH PEVAREIDI\nA-raok en em guitaat o doa c'hoantaet ar bevareidi aozañ merenn-vihan o fardañ krampouezh hag o tegas gwastilli. Un doare plijus-kenañ da gimiadiñ diouzh o fenngelennerien. Plijadur a zo bet ha tremenet eo brav pep tra. Ur souezh pegement...\nDidrouz evel ma kresk legumaj ha bleunioù ez a war-raok klub liorzhañ Fañch. Bep Yaou da vare merenn etre porzh ha skol-vamm, war ziribin e pleg kelenner ha skolajidi war o labour. Setu amañ un nebeud skeudennoù a ziskouez a-walc'h...\n100 % - GOURC'HEMENNOU D'AN HOLL !!!\nAr skolaj er c'harter\nSAL HERVE AR MENN SKOL DIWAN PENHARZ\nDec'h e oa bet roet priz Herve ar Menn da Skol Diwan Penharz. Bep bloaz e vez roet ar priz-se d'un den pe d'ur strollad a labour evit Breizh hag ar brezhoneg. Ur chekenn a 2 000 € a dalvezo d'ar skol da gaout dafar pedagogel a oa da...


Jean-Marie de Silguy - Mirdi an arzoù-kaer e Kemper\nAze emaoc’h : Degemer Dastumadoù Istor ar mirdi Jean-Marie de Silguy\nGanet e oa Jean-Marie de Silguy (1785-1864) e kastell ar Bod e Kimerc’h, meur a zek kilometr diouzh Kemper. E vamm, a oa Conen de Saint-Luc hec’h anv plac’h yaouank, a oa eus unan eus tiegezhioù nobl koshañ Breizh. Perc’henn e oant war ar bravañ dastumad a oberennoù arz e Breizh-Izel da vare an Dispac’h. E dad, Toussaint de Silguy, a oa eus un tiegezh noblañsoù bihan, ha bevañ a rae diwar e zouaroù. Goude studioù e lise Kemper ez eas Jean-Marie de Silguy d’ar Skol boliteknik, ha goude-se da Skol bleustrek an hentoù hag ar pontoù. Gant e respet evel ijinour eus an hentoù hag ar pontoù e oa bet kaset eus ar Marne da Benn-ar-Bed, ha goude-se da Naoned, da v-Mont-de-Marsan, da Vourdel hag erfin da Bariz ma oa deuet da vezañ pennenseller evit ar Mervent a-bezh.\nSavet en doa De Silguy e zastumad pa oa o chom e Pariz, etre 1842 ha 1852. Fellout a rae dezhañ dastum livadurioù eus ar skolioù europat adalek ar XVvet kantved. Prenañ a rae kalz oberennoù e Ti ar Gwerzhioù, ha ne varc’hatae ket da brenañ eiladurioù pa veze mankoù en e zastumad. An hanter anezhañ a oa gouestlet da Frañs, hag an hanter all d’ar skolioù italian, spagnol, flamank pe hollandat. Perc’henn e oa ivez war un dastumad bras a engravadurioù, dreist-holl stampoù eiladurioù eus an XVIIIvet kantved hag eus penn kentañ an XIXvet kantved : ur gwir skeudennaoueg a oa anezho. Ne oa ket dedennet dreist an ordinal gant an oberennoù awenet gant Breizh, met skiant-varn en doa ha rak-se e prenas oberennoù pouezus eus e vare, gant Corot ha Boudin.\nEn em dennañ a reas De Silguy da Gemper e 1852 evit tremen e retred. Chomet e oa dizimez ha divugel, setu e plede gant e zastumad dreist-holl, ha sevel gant aked ar c’hatalog anezhañ. Pa varvas e 1864, d’an oad a 79 vloaz, e legadas an dastumad-se da gêr Kemper ma oa kuzulier. War un diviz hepken e rae al laes-se : ma vefe savet ur mirdi evit reiñ bod d’an dastumad.


Pajenn:Dizanv - Ar c’henta Miz Mari, 1868.djvu/165 - Wikimammenn\nPajenn:Dizanv - Ar c’henta Miz Mari, 1868.djvu/165\nur scuer a zantelez. Mes peini oa ar seurt devotion tosta d’e galon ? Evit doare, e ranke beza an devosion da zonjal devod e glac’har ac e poaniou ar Verc’hez var an douar ; rac, pa velas diraza reizou ar maro, dre ma tostee da vont dindan countell ar bourreo, e oe cleved o lavaret ar bedenn canvauz, pedenn an Itron Varia a druez, ar Stabat, e brezonec, en doare m’ema e Levr ar Briz : Mam Jesus a vouele doureg eharz ar Groaz gant e regret p’er guele outi staged. Setu petra a ree deza discuez un eveleb joa dirag ar maro, ec’hiz pa velse ar Baradoz diouz-tu en tu all.\nAn aotrou ’n Abasq a oa ganed e Keraïgnen, e Kerlouan, ar 25 o C’henver 1752. Prest atao da vont eleac’h ma vise vad da ober, ez eas, cuzed var eur c’harrad colo, eus Kerenez d’ar Viniec, e Guisseni. Ac’hano e teuas da gaout an Aotrou\nAdtapet diwar « https://br.wikisource.org/w/index.php?title=Pajenn:Dizanv_-_Ar_c’henta_Miz_Mari,_1868.djvu/165&oldid=124553 »


Buhez ar Sent/1837/Romen, religius - Wikimammenn\nBuhez ar Sent/1837/Romen, religius\n◄ Per Damien Romen, religius Eudoç ►\nUr breur dezàn a zeuas d’e gaout, hac en em rentas e Zisquibl. Tremen a reent an darn-vuya eus an dez hac eus an nos o veuli Doue, hac o vedita en e vadelez hac en e visericord. Mæs an drouc-speret n’o lesas quet pell e peoc’h ; antrepren a reas ober dezo quitaat an deserz, oc’h o zourmanti dre pep seurt temptationou, ispicial pa vigent gant o fedennou, en hevelep fæçoun ma resont o sonch da vont da glasq ul lec’h-all bennâc e pehini e alzent beva guell e repos. O veza en em lequeet en hent, e voent obliget da logea e ty ur vreg paour. Ar vreg-mâ, leun a furnez, o veza clevet gant-o ar sujet a ree dezo quitaat an Deserz, a represantas dezo ar gaou a rent outo o-unan d’en em lesel evel-se da veza trec’het gant an demptation : combatit, emezi, gant couraich ous an drouc-speret, perseverit da resista ountâ, hac e pellaï diouzoc’h. An daou vreur mezus da veza bet quen laich ha quen diagalon, a zistroas var o c’hiz d’an Deserz, hac e quefzont ar peoc’h. Beva a reent assambles en un union ar c’haëra ; n’o devoa o daou nemet ur memes volontez hac ur memes calon, petra bennâc ma o devoa humoriou diffarant ; rac Sant Romen en devoa ur speret douç ha patiant, hac e vreur a voa prim ha pront dre natur.\nAr brud eus o santelez a zigaças dezo un niver quer bras a zisquibien, ma voe ret sevel ur Gouent pehini en em gavas souden carguet a Religiuset. Breur ar Sant-mâ o veza reprenet gant rusder daouzec anezo pere a voa fazyet, ar re-mâ, pere n’o devoa quet ur speret humbl aoualc’h, na elzont quet suporti bez reprenet en ur fæçoun quer rust, fallout a reas dezo memes sortial eus ar Gouent ; mæs Sant Romen gant e zouçder a dennas ar sonch-se eus o speret, hac e teuzont goude-se, dre o fervor, da rapari o faut.\nErfin ar Sant-mâ, goude beza gouarnet e Religiuset gant un douçder admirabl, ha desquet dezo an hent eus ar berfection, a rentas e Ene da Zoue, er bloaz 460, e tro an oad a tri-uguent vloaz.\nAn drouc-speret, adversour ar silvidiguez, a reas d’an daou Religius-mâ quitaat an deserz, mæs ne voent quet pell heb distrei var o c’his. Ur vreg paour oc’h o repren a reas dezo distrei d’ar gombat. Admirit eus a ur c’hostez sempladurez an den, hac eus ur c’hostez-all humilite ar Sænt. Douc a bermet aviziou e teu ar re devot da goueza : mæs ar re humbl ne chomont quet pell heb sevel ; Doue ne zale quet da ober dezo aznaout o faut, hac int-ii ne zaleont quet d’en em gorrigea.\nEil Reflexion. Daouzec Religius a voa prest da guitaat ar Gouent, abalamour ma voant bet reprenet rust ha marteze e vizent-ii en em gollet er bed ; Sant Romen dre e zouçder a reas dezo chom eno, hac e teuzont da rapari o faut dre ur vuez devot ha fervant. Clenvejou an Ene a C’houlen beza tretet gant douçder evel re ar c’horf. Mar deut da drei ha da zistrei en ur fæçoun rust un den clàn en e vele ; elec’h e soulagi, e crisquit e boan hac e anquen ; evelse mar reprenit ho nessa eus e faut dre gomsou rust ha c’huero, elec’h guellaat an drouc, e teuet alies d’e voassaat. Reprenit ar re a fazi, mæs gant carantez ; clasquit o frofit, mæs na glasquit james countanti ho speret pe hoc’h-humor, hac e velot pebes nerz e deus an douçder.\nAdtapet diwar « https://br.wikisource.org/w/index.php?title=Buhez_ar_Sent/1837/Romen,_religius&oldid=59409 »\nKemmoù diwezhañ degaset d'ar bajenn-mañ d'an 17 C'hwe 2014, da 11:37.


Samedi 20 mars 2021 à 15:09\nDastumet en deus Kel ar Bolzer kalz a goefoù bigoudenn © Radio France - Axel Perret\nPemp bloaz ha daou-ugent zo ez ae e koef tri mil bigoudenn er vro c'hoazh ! Maria Lambour eus Pont-'n-Abad, Jeanne Guéguen eus Loktudi, pe Alexia Caoudal eus Sant-Wennole. Ingal e veze graet gant mamm Kel ar Bolzer, ur bigouter eus Landudeg.\nAr vigoudenn-se ganet e 1906 a oa marc'hadourez. Dal'c'het he deus un ti-koñvers, ostaleri, ispisiri hag ober a rae war-dro saout hag loened a bep seurt ivez. Ha mamm Kel ar Bolzer a oa o labourat en ur vont e koef bemdez, ha memes betek an oad a 91 vloaz. Ha digoret he deus ur preti evit ar vicherourien ouzhpenn-se da c'houde.\nPa oa yaouank ne veze ket gwisket gant ur c'hoef nemet evit mont er maez, mont d'an oferenn pe d'ar bourc'h. Abalamour ma oa merc'h d'ur labourer-douar. Met pa oa aet war goshaat 'oa-hi e koef bemdez. Ha pa veze deuet da vezañ gwall vras ar c'hoef gant ar bigoudenned war o fenn, a-wechoù e veze cʼhoarvezet istorioù farsus ganto !


Labourer-douar eo Raymond abaoe 35 bloaz e Kreiz Breizh. Ret eo dezhañ mont war e leve, paouez gant an ti-feurm... Un disamm met ivez ur ranngalon. Ur stourm diwezhañ a raio : ober kement ha ma c'hell evit ma vefe adkemeret e feurm gant unan (...)\nKirri-nij en toull-karr\nUn tamm tro war douaroù Kêrnintron-al-Lann m’emañ ar pennoù bras hag ar roñfl Vinci e sell da sevel un aerborzh bras…\nUn enklask rik ha leun a gentelioù diwar marc’had ar c’harbon : ur marc’had hag a sach arc’hant e-leizh ha ne soursi nemeur eus e efedoù, pell-mat eus ar promesaoù leun a furnez hag a zoujañs a liver gante ar raktresoù stag outañ.\nAlessi d'el Umbria\nStourm a ra Indianed strizh-douar Tehuantepec e Bro-Vec’hiko ouzh ar rodoù-avel, a vez parkadoù divent anezhe.\nAnna Poelina : my story\nPoltred bihan ur glaskourez ha stourmerez henvroat.


Pajenn:Morvan - Buez ar Zent, 1894.djvu/840 - Wikimammenn\nPajenn:Morvan - Buez ar Zent, 1894.djvu/840\n11 a Gerzu\nti ar Verc’hez digaset gant ann elez euz a Nazareth d’ann Dalmasii hag euz ann Dalmasii d’ann Itali, ha chomet enn he za abaoue petra bennag ma’z euz tachadou, er plas m’ema, el leach n’e ket harp ar mogeriou oc’h ann douar. Daoust ha n’e ket ann dra-ze eur mirakl braz ? Doue en deuz evel-se miret ti ar Verc’hez abalamour d’ar burzudou braz a zo bet c’hoarvezet ennhan.\nGoulskoude ar peoc’h ne badaz ket pell. Ursin, o veza\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/840&oldid=138090 »


internet : L'Excroissance\nAr roll-mañ am eus savet evit ur gazetenn-studierien e brezhoneg, anvet kazh Etien. Met dre ma c'hell serivj da dud all eget d'ar studierien a lenno ar gazetenn e adlakan anezhi amañ.\nDre ma'z eo internet ur media distag ouzh ur galloud kreizennet e c'hell raktresoù hiniennel difoupañ kalz aesetoc'h er metou-mañ, hag ur chañs eo kement-mañ evit ar yezhoù gwasket. Gwelomp un nebeud lec'hiennoù a gaver e brezhoneg, a c'hell bezañ dedennus evit ar studierien. N'emaint ket holl renablet amañ evel-just, met peadra a zo dija da gouestlañ amzer...\nRenabliñ ha strollañ lec'hiennoù :\nE-touez al lec'hiennoù dedennusañ e kaver ar re a sav ur roll ouzh al lec'hiennoù all hag a aoz anezho diouzh an danvez :\nWeb ar Vro (http://dom.capanna.free.fr/wav/) : Ur roll, savet brav, ouzh lec'hiennoù dedennus a zo da gaout e brezhoneg.\nDMOZ (http://www.dmoz.org/World/Brezhoneg/) : Ur roll a c'hell bezañ klokaet gant n'eus forzh piv, diouzh doare hag e-barzh tro-spered Wikipedia.\nBzh5 (http://www.bzh5.com) : Ne stroll ket an holl lec'hiennoù a zo e brezhoneg, met hepken ar re a vez savet gant skipailh STUR, met kalzik a zo memes tra !\nSevel traoù war internet e brezhoneg :\nM'en deus internet servijet da dud all da sevel traoù e c'hell ivez servijout deoc'h-c'hwi :\nWikipedia (http://br.wikipedia.org/) : Hollvrudet eo bremañ ar c'helc'hgeriadur-mañ, met ar pezh ne oar ket an holl eo ez eo klok-mat ar rann e brezhoneg.\nSPIP (http://www.spip.net/) : Ur meziant evit sevel lec'hiennoù en un doare aes eo. Troet eo bet e brezhoneg met n'eo ket bet implijet kement-se, daoust da se e c'heller ober kalzik traoù gantañ, ha n'eo ket diaes da vestroniañ. Graet eo kentoc'h evit lec'hiennoù gant pennadoù, un destenn, ...\nphpBB (http://www.phpbb.com/languages/) : Ur meziant evit sevel foromoù eo. Troet eo bet e brezhoneg ivez, ar pezh a ro tro da sevel foromoù e brezhoneg.\nNireBlog (http://nireblog.com/br) : Ul lec'hienn blogoù eo, ha troet eo bet ivez e brezhoneg. Ouzhpenn sevel ur blog e brezhoneg e c'hellit ivez lenn an holl re a zo bodet eno.\nKavout traoù dedennus e brezhoneg :\nKorvigelloù an Drouizig (KAD) (http://www.drouizig.org) : War al lec'hienn-mañ e c'heller pellgargañ kalz meziantoù, an holl anezho o vezañ... e brezhoneg ! Meziantoù frank (dindan meneg GNU GPL) int peurliesañ, lod anezhe o vezañ brudet (Firefox, OpenOffice, ...). Kavout a reer ivez ur reizhskriver brezhoneg, a c'hell servijout evit al labour Skol-Veur... Ur forom a zo ivez war al lec'hienn-mañ, diwar-benn bet an urzhiataerezhioù e brezhoneg.\nUbuntu (http://meskach.free.fr/arbo/Ubuntu-br/ubuntu-br.html) : Ur pezh-mell raktres eo troidigezh ubuntu (un dasparzh aes da implijout ouzh linux) e brezhoneg. Pa vo echu e vo posupl kaout pep tra e brezhoneg war un urzhiataerezh. Evit ar poent e seblant eo aet da get an droidigezh ouzh internet, met distreiñ a raio emichañs...\nKlask (http://www.klask.com/) : Ul lec'hienn bet savet gant STUR, e-lec'h ma c'heller prenañ, war internet, kalzik traoù liammet ouzh ar sevenadur hag ar brezhoneg.\nA-wechoù e vez dav d'ur studier labourat, zoken pa vez studier war ar brezhoneg...\nBank-termenoù an Ofis (http://www.ofis-bzh.org/bzh/ressources_linguistiques/inde...) : Hervez an Ofis, n'eo ket ur geriadur, met kentoc'h ur roll ouzh ar gerioù a zo bet aliet o implij gant an Ofis. Met dre m'eo ledan tachenn-oberiantizoù an Ofis e c'hell a-benn ar fin bezañ implijet evel ur geriadur, hag an hini glokañ eo a zo war ar rouedad. Evit kaout an anv ofisiel war dachennoù arbennikaet eo mat-tre.\nGeriadur.com (http://www.geriadur.com/) : Brav eo ar raktres : sevel ur geriadur e brezhoneg war internet, o vodañ disoc'hoù kalzik geriadurioù paper. Siwazh n'eo ket gwall glok evit poent, met pa vo aet ar raktres da benn e vo ur benveg a-bouez evit ar vrezhonegerien.\nGeriadur Preder (http://www.preder.net/klask) : Gant Preder ez eus bet lakaet war internet ar pezh a zo e-barzh o c'heriadurioù paper. Evel ar re baper neuze e vo kalzik geriaoueg diaes da gompren, arbennik ha teknikel, met ur benveg talvoudus eo memes tra e degouezhioù 'zo.\nGeriadur Favereau (http://www.agencebretagnepresse.com/dico/dico.cgi) : Geriadur hollvrudet an aotrou Favereau a gaver ivez war internet.\nLec'hienn Yann Gerven (http://www.geocities.com/yann_gerven/) : Skridoù lennegel ha yezhoniezh e brezhoneg da bellgargañ\nGeriaoueg an Internet (http://www.breizh.net/galleg/mahtmlg.php) : Traoù dedennus all a gaver war breizh.net\nFlapiñ hag eskemm :\nForomoù Kervarker (http://www.kervarker.org/modules.php?name=Forums) : "tad-kozh" al lec'hiennoù e brezhoneg eo Kervarker, unan eus ar re gentañ o vezañ bet savet e brezhoneg, pa oa c'hoazh diaes d'an holl sevel traoù e brezhoneg war internet. Traoù diwar-benn ar yezh hag al lennegezh a vez kavet warnañ, met brudet eo dreist-holl evit e foromoù, e-lec'h ma vez eskemmoù lies diwar-benn Breizh, ar brezhoneg, politikerezhioù-yezh, ...\nForomoù Flap (http://www.flap.ift.cx) : Ur forom evit kaozeal e brezhoneg eo, met ket diwar-benn Breizh, nag ar brezhoneg ! Lies eo an danvezioù a gaver eno (levrioù, sonerezh, sinema, ...), troet eo kalzik war kaozeadennoù politikel hag o tennañ ouzh an endro. Kalzik sinadegoù a vez kavet ivez el liammoù.\nForomoù Skriv ha Diskriv (http://brezhoneg.myrealboard.com) : Ur forom e-lec'h ma vez kaoz, e brezhoneg met ket hepken, ouzh Breizh hag ar brezhoneg dreist-holl.\nForom ai'ta ! (http://aitabriezh.aceboard.fr/) : Ur forom stag ouzh lec'hienn ar strollad Ai'ta! eo, kaozeadennoù diwar-benn ai'ta a zo neuze evel-just, met ivez reoù all diwar-benn ar brezhoneg, ha yezhoù gwasket.\nMediaoù e brezhoneg :\nBremaik (http://bremaik.free.fr/) : Bep sizhun e c'hellit kavout pennadoù berr diwar-benn ar c'heleier : politikerezh, endro, dudioù, ...\nDiwan Breizh (http://www.diwanbreizh.org/) : Dedennus eo lec'hienn ar skolioù Diwan, zoken evit ar re n'o deus liamm ebet gant Diwan, dre ma kaver alies pennadoù keleier dedennus warnañ tro-dro d'ar brezhoneg.\nRezore (http://rezore.blogspirit.com/) : Brudet a-walc'h eo ar blog-mañ, keleier divyezhek a gaver warnañ.\nBlog Bedig (http://bedig.nireblog.com/) : Blog un den a ro a-wechoù keleier berr-ha-berr diwar-benn ar pezh a c'hoarvez.\nKaouenn (http://www.kaouenn.net/) : ur raktres brav eo hini Kaouenn : war al lec'hienn-mañ e c'hell n'eus forzh piv lakaat sonerezh pe filmoù, savet gantañ da skouer, a c'hello neuze bezañ gwelet ha klevet gant an holl. Dedennus eo neuze koulz evit ar re o deus traoù da skignañ hag ar re o deus c'hoant da welet hepken.\nGwagenn.tv (http://blog.gwagenn.tv/) : Aze e c'hller kavout filmigoù ha pennadoù plijus o tennañ d'ar re yaouank.\nSetu (http://setubzh.blogspot.com/) : Aze e c'heller kavout filmigoù fentus e brezhoneg.\nReveulzin (http://reveulzin.c.la/) : Lec'hienn ar fanzine anvet memes mod.\nBlogoù e brezhoneg : Kalzik blogoù a zo e brezhoneg. Ouzhpenn ar re a gaver war nireblog e c'heller kavout ul listenn war web ar vro : (http://dom.capanna.free.fr/wav/blogou.php)\nTraoù all :\nBed ar vuhezourien (http://bed.ar.vuhezourien.free.fr/) : Dre ma vez kalzik studierien buhezourien e-pad an hañv eo dedennus mont da welet al lec'hienn-mañ, a zo savet brav.\nLec'hienn mignoned Anjela Duval (http://www.breizh.net/anjela/indexb.php) Testennoù ouzh ha diwar-benn ar varzhez hollvrudet.\n18:36 Publié dans E brezhoneg | Lien permanent | Commentaires (2) | Tags : liammoù, internet, brezhoneg


Emgann Kergidu/Pennad 29 - Wikimammenn\nEmgann Kergidu/Pennad 29\nSalaun / Derrien, 1902 (p. 320-329)\n◄ Kere Pount-Eoun An Dour-Du ha Plougasnou\nNAOVET PENNAD VARN-UGENT\nAn Dour-Du ha Plougasnou\nHa da beleac’h oa eat da chom ar c’here trubard ? Marteze d’an Dour-Du. Da viana, setu aman ar pez a c’hoarvezaz, el leac’h-se, d’ar mare ma komzan d’eoc’h :\nHenvel a reer an Dour-Du ar guchenn diez a zo, enn eun draonien, var dro hanter an hent, etre Montroulez ha Plougasnou. Eul lodenn euz an tiez a zo e parrez Plouezoc’h hag eul lodenn-all e parrez Plouiann. Mad, eno, er mare ma’z eaz euz a Bount-Eoun ar c’here fallakr, ec’h en em gavaz da zerc’hell hostaleri, enn eur c’hoz-ti bian, eun den euz a gostez Leon, ha n’oa anavezet er vro gand den ebed. Ar Berthou oa he hano, a lavare.\nD’ar mare-ze, kerkouls ha breman, Plouganaouiz a garie mont bep sadorn da Vontroulez. Ar marc’had ne viche ket bet great mad ma ne vichent ket bet enn-han. Ha pa n’en defe nemed pevar vi, pe eun hanter-lur amann da verza, paotr Plougasnou a gavo guelloc’h koll he zervez er gear evit mont da Vontroulez da verza he bevar vi pe he hanter-lur amann eged ho rei, ouc’h ar memez priz, er gear, da eun trafiker-bennag euz ar bourg. Hounnez oa ar c’hiz koz, hounnez eo ar c’hiz a zo breman.\nPaotred Plougasnou n’int ket bet, ha n’int ket atao zoken mezvierien ; evelato, ec’h efont ho banne ker c’houek ha pep hini ; ha mar kirit rei d’ezho da efa, ec’h evint d’ho krasou mad, evel a leveront, e leac’h lavaret d’ho iec’hed, kel laouen ha tra. D’ar mare-ze, kerkouls ha breman, araok dont euz a Vontroulez, e veze bep a vanne, ha goude-ze e teuet var eeun d’ar gear. Mez ouc’h an nevezinti e vez sell atao, pe e vezont mad, pe ne vezont ket. Abalamour da-ze calz anezho, o velet eur bod ilio ouc’h ti bian an Dour-Du, a lavare an eil d’egile :\n— Sell, setu aman eun hostaleri nevez ; d-eomp da velet hag evach mad a zo enn-hi.\nAr Berthou a anavezaz raktal he dud. Guelet a reaz oa paotred Plougasnou paotred dioc’h-tu, paotred dijipot, paotred leal hag eeun an tamm anezho. Tud evel-se a ioa eaz suna ho arc’hant digant-ho, rak kredi a reant n’oa ket muioc’h a fallagriez er re-all eged enn-ho ho-unan. Abalamour da-ze, an hostiz nevez a en em lakeaz d’ho zenna d’he di bep tro ma tremenchent a-biou. Gand he gaochou brao, gand he gomzou flour, e teuaz a-benn euz he daol.\nAbarz nemeur e oue guelet Plouganaouiz o tont d’ar gear, tommet mad d’ezho, mezo zoken aliez. Ar gragez, er gear, a glemme o velet ho zud oc’h en em gaout er stad-se euz ho marc’had, ha, dreist-oll, o velet pegement a zispign a veze great. Ar pez a c’hoarveze gand Plouganaouiz, a c’hoarveze gand Sant-Ianniz ; ar memez hent a reant en eur zont euz a Vontroulez, ar memez tra a c’hoarveze gant-ho ; ha kement a zrouk a ioa e gragez Sant-Iann-ar-Biz evel a ioa e re Plougasnou.\nOuc’hpenn an dra-ze c’hoaz : ar bek douar-ze a zo leun a vartoloded a rank dilezer ho bro evit mont, a-dreuz ar mor braz, er broiou a-bell, da c’hounit eun tamm bara d’ezho ha d’ho zud er gear. Betek neuze, p’en em gave eur martolod e Montroulez, e teue var eeun d’ar gear da zigas he arc’hant d’he c’hrek evit prena bara d’ar vugale. Mad, abaoue m’edo ar Berthou enn Dour-Du, ar vartoloded zoken a deue d’ar gear mezo hag ho arc’hant hanter-dispignet. Martoloded Perroz ha martoloded Terenez a ioa bet e meur a vro, o doa guelet tud a bep liou, o doa ranket tenna ho spillenn euz ar c’hoari e meur a leac’h, a oue zoken flemmet evel ar re-all.\nPerak oa troet an traou er c’hiz-se ? Setu petra c’houlenne an oll.\nEur zulvez vintin, araok an ofern e chapel Kerbabu, edo an oll o c’hoarzin goap da Nonnik an Deun, a ioa bet oc’h ober beach an Indez gand ar Saint-Pier, hag a ioa deuet d’ar gear gand daou skoued enn he c’hodel, e leac’h daou c’hant skoued a dlie da gaout. Nonnik en deoue mez, hag a lavaraz dirak an oll :\n— Me a c’hoar e peleac’h eo bet laeret va arc’hant.\n— E peleac’h-ta, Nonnik, eme an oll ?\n— Enn Dour-Du, e ti ar Berthou.\nDen na c’hoarzaz. Chom a reaz an eil da zellet ouc’h egile, rak an darn-vuia anezho a ioa bet, evel Nonnik, e ti ar Berthou, hag, evel Nonnik, a ioa bet flemmet.\nKerkent e savaz brud e-touez an dud. Lavaret a reat e roe ar Berthou da efa d’an dud, marc’had mad, evit ho mezvi hag ho laerez goude-ze. Mez den ne c’helle toui oa guir kement-se, rak an den mezo ne vel netra, ne c’hoar petra a ra.\nEnn abek da-ze, den ne grede mont araok, hag an traou a viche chomet er stad-se n’eo eaz gouzout pegeit, ma ne viche ket bet, er mare-ze, persoun e Plougasnou, eur belek ha ne varc’hate ha ne tortille ket pa viche menek da harza ouc’h ar goall giziou. An Aoutrou Troadec oa he hano. Epad an dispac’h oa chomet kuzet er vro, ha meur a dro en deuz great d’ar republikaned. Pa deuaz ar peoc’h, an Aoutrou ’n Eskop her lakeaz da gure gand an Aoutrou Morvan, ha, da varo he-man, e oue hanvet da bersoun e Plougasnou. An Aoutrou Troadec a ioa eeun evel eur vialenn, tamm fallagriez enn-han. C’hoarzin a rea kalounek gand an nep a gounte d’ezhan a-du eur marvaill brao. Komz a rea ouc’h ar paour kerkouls hag ouc’h ar pinvidik, na muioc’h na nebeutoc’h. N’en doa drouk nemed ouc’h eur rumm dud : ouc’h ar re a gomze a enep Doue, a enep ho nesa pe a enep lezennou hor mamm zantel an Iliz. Ar re-ze a-vad, ne zaleent ket da veza kaset gant-han divar he dro ; fae oa gant-han lavaret eur ger epken out-ho.\nBoazet, epad an dispac’h, da veza bemdez var riskl da goll he vuez, ne gemere aoun rak netra. N’oa bet strafilliet nemed eur veach enn he vuez, hag evit eun dra ker farsuz oa, ma n’oun ket evit miret d’her c’hounta d’eoc’h.\nE traon bourk Plougasnou eman an aot. Enn aot-se ez euz eur roc’h hanvet Roc’h-Ledan. Pa vez izel ar mor, ez eer enn-hi var droad ; mez pa zao ar mor, e vez buan kelc’het gant-han. Eun dervez eur pillaouaer, euz a barrez Botmeur, e menez Are, a deuaz da billaoua da gostez Plougasnou ha Sant-Iann-ar-Biz ; n’en doa biskoaz, a lavare, guelet lenn ebed ker braz hag ar mor. — Ne ket souez. — Mont ha dont a rea, var an treaz, a-hed ar mor a ioa izel, mar doa eun dudi ne velet. Skuiza a reaz evelato o vale, hag e teuaz c’hoant d’ezhan da vont da ober eur c’housk var ar Roc’h-Ledan. Eaz oa d’ezhan mont, rak ar mor a ioa eat kuit ; brao oa d’ezhan, rak tomm oa an heol.\nA-benn eur pennad, ar C’herne a zihunaz. Mez siouaz ! ar mor a ioa deuet enn aot hag en doa kelc’het ar roc’h. Kaer en doa ar C’herne klask hent da zont kuit, ne gave hini ; enn dro d’ar roc’h n’oa nemed mor. Koll a reaz he benn ; en em lakaat a reaz da grial ha da iouc’hal ken a dregerne an aot gant-han, betek Rufellik ha Tregastel zoken. Ne oue ket pell evit rei da glevet, rak, ouc’hpenn ma krie kren, Roc’h-Ledan a zo e kichenn an douar, hag enn aot-se e vez tud atao. Den a-vad ne oue spountet, rak gouzout a reat oa amzer da vont d’ar Porz-Louarn da lavaret da eur vag dont d’her c’herc’hat ; ha setu ive ar pez a oue great.\nAn Aoutrou Troadec a glevaz, ker buan hag ar re-all, oa kelc’het eun den, gand ar mor, var Roc’h-Ledan. Dont a reaz d’ar red d’an aot : c’hoant en doa da vont var neun d’her c’herc’hat, pe da vervel gant-han. Miret e oue out-han, rak ar C’herne n’edo ket var var da veza beuzet ; guelet a reat dija eur vag o tont dreist bek Tregastel. Mez an Aoutrou Troadec n’oa ket evit chom e peoc’h e kichenn ar mor. Dont a reaz da Draon-Ispi, hag ac’hano, divar eun dorgenn, e roaz an absolven d’ar C’herne. Ar pez her lakea evel-se da vont er meaz anezhan he-unan, oa abalamour ma ne c’helle ket kofez eun den hag a gave d’ezhan a ioa o vont da veza beuzet dirak he zaoulagad. Mez n’en em gavaz drouk ebed ; an Talbot, a Dregastel, a en em gavaz e poent gand he vag ; digas a reaz d’an douar ar C’herne ne ehane a grena o velet oa bet ken tost d’ezhan beza beuzet.\nMe gred ne ket bet ar C’herne-ze, biskoaz abaoue, o kousket var eur roc’h, e kreiz ar mor, n’euz forz pegenn tomm e c’helfe beza bet an heol var he gein.\nMad, hennez, an Aoutrou Troadec-se, o klevet a begement a bec’hejou oa penn-kaoz ar Berthou, a lavaraz eur zulvez da dud Plougasnou n’oa ket mad d’ezho mont, evel a reant, da efa da di fripouned, evel ar Berthou.\nUnan-bennag a gasaz ar gomz d’an Dour-Du, ha d’ar zadorn varlerc’h, ar Berthou, divar dreujou he di, a lavare da dud Plougasnou, a iea a-biou, rak hini anezho ne d-ea enn ti — hon tud koz a zente atao ouc’h ho fersouned :\n— Me a c’hoar perak ne deuit ket herrio enn ti ; mez lezit ho persoun ganen-me, varc’hoaz me her c’houmpezo.\n— C’houi, Berthou, eme unan o chom a-za.\n— Ia, me ; rak me a zo eun den guiziek hag a c’hoar kalz a draou divar benn ar veleien. Varc’hoaz me a ziskouezo d’hoc’h Aoutrou persoun Troadec ne c’heller ket evel-se stlabeza tud evel-d’oun-me a c’hounit ho bara dioc’h ho micher.\n— C’houi, Berthou, eun den guiziek ?\n— Ia, me.\n— Mad, efidandomen, hon Aoutrou persoun-ni ne ket eur ginaouek eo, ken nebeut.\n— Pa gomzign-me out-han e velo, rak me am beuz guelet meur a velek epad an dispac’h.\n— Ne gredan ket evelato, kaer hoc’h euz beza desket mad, en defe aoun razoc’h, hon Aoutrou persoun-ni.\n— Varc’hoaz e velot.\n— Na varc’hoaz zoken ! Dioc’h-tu evelse ?\n— Ia varc’hoaz ha dioc’h-tu. Varc’hoaz vintin me a vezo e Plougasnou, eun den a lezen guiziek meurbed ha me. Ne ket n’am befe aoun va-unan, mez guelloc’h eo daou eged unan. Ha, ma ne deu ket ho persoun d’en em zislavaret euz ar gador, epad he brezegen, dirak an oll, e velot da beleac’h ez ai an traou, rak al lezen a zo breman striz var ar veleien ; ne ket evel araok an dispac’h.\n— Ne ket strisoc’h, me gred, var-n-ezho eged var an dud-all ; ha ne c’heller ket ober muioc’h a zrouk d’ezho evit d’eomp-ni ?\n— Nann, d’ar re n’ho d-euz ket a ijin ; mez me a c’hoar ar pleg var-n-ezho.\n— Ma n’euz nemed ijin ganeoc’h, Berthou, n’hoc’h ket evit lavaret evelato e ve al lealded enn ho tu.\n— Oh! gand ar veleien n’euz ket a izoum da gaout kement-se a lealded.\n— Kement ha gand ar re-all, me gred.\n— Fazia, ha fazia a vraz a rit, paotr Plougasnou.\n— Perak-ta, Berthou ?\n— Setu aman perak. Mar lavarit drouk divar-benn unan-bennag, evel c’houi ha me, e rankot diskouez eo guir ar pez a livirit, pe den n’ho kredo, pe zoken e rankot dislounka ho lavar dirak ar barner, ar pez a goust arc’hant avechou.\n— Ha ne ket er memez tra evit ar veleien ?\n— Nann ; avoualac’h eo tamall anezho, lavaret traou divar ho fenn, n’euz forz pegen diskiant e c’helfent beza ; an traou diskianta a vez kredet da genta, an oll a gredo ac’hanoc’h, hag ar veleien a zo ken aounik, ma ne gredont lavaret ger.\n— Mad, Berthou, klevet a ran ac’hanoc’h, ha chom a ran sebezet ouc’h ho klevet.\n— Varc’hoaz e klefot goasoc’h c’hoaz, rak varc’hoaz, evel am beuz lavaret d’eoc’h, ho persoun a ranko en em zislavaret euz ar gador, dirak an oll, dirak Doue, paotred Plougasnou.\n— Ma rank en em zislavaret enn he zermoun, e vezo red d’eoc’h da viana her lavaret d’ezhan araok an ofern ?\n— Hennez eo ive va mennoz.\n— Neuze-ta e vezoc’h du-man varc’hoaz araok an ofern bred ?\n— Ia, ha rok an tamm ac’hanoun, zoken.\n— Ha da bed heur e vezoc’h e ti an Aoutrou persoun ?\n— An ofern bred, am beuz klevet lavaret, a zo da zek heur e Plougasnou ; mad, da nav heur, me a vezo krog enn ho persoun.\n— Da nav heur ? Mad, me her lavaro da gement hini a velign, ha ni a en em gavo ganehoc’h eno neuze, hag a velo penaoz ez ai an traou.\n— Ia, ia, deuit, hag e velfot penaoz e vezo kribet he benn d’hoc’h Aoutrou persoun Troadec.\n— Mont a raimp, Berthou. Kenavezo varc’hoaz !\nHag an dud bodet, enn dro da di ar Berthou, epad ar gount-se, d’ar gear hep banne ebed.\nAntronoz, eun tamm araok nav heur, edo ar Berthou e bourk Plougasnou. Ar brud euz ar pez en doa, enn derc’hent, lavaret enn Dour-Du, a ioa bet kaset gand tud an ofern vintin dre bevar c’horn ar barrez, ha zoken dre Zant-Iann. Enn abek da-ze oa leun ar c’hoc’hi a dud, mall gant-ho klevet ar Berthou oc’h ober he gomz. An Aoutrou Troadec n’en doa klevet menek ebed euz ar pez a ioa c’hoarvezet enn Dour-Du, ha den n’en doa lavaret d’ezhan e tlie ar Berthou dont d’her c’haout. Evel-se edo erru dinec’h euz he di d’an iliz da gofez he dud. Chom a reaz souezet o velet kement-all a dud er c’hoc’hi. Trei a reaz varzu enn-ho en eur lavaret :\n— Sell-ta, paotred, petra a zo a nevez ganeoc’h ?\nKer buan ar Berthou a deuaz euz a-douez an dud, ha var he lerc’h, eun Aoutrou barvek, dillad bourc’hiz gant-han. Krena a rea he izili gand he ioul ; he zaoulagad a lugerne evel daou gef-tan. Evelato e tennaz he dok dirak an Aoutrou persoun en eur lavaret :\n— Me eo ar Berthou, hostiz an Dour-Du.\nHag ec’h en em zave var he dreid.\n— Ah ! te eo ar Berthou, eme an Aoutrou Troadec, en eur zellet out-han euz an eil penn d’egile. Ah ! te eo ar Berthou !\nHag an Aoutrou persoun a vousc’hoarze. — N’oa ket strafillet enn dro-man, evel m’oa bet evit Kerne Roc’h-Ledan.\n— Ia, me, emez-han rok, hag em beuz izoum braz da gomz eur ger ouz-hoc’h.\n— Pa giri, Berthou, eme an Aoutrou Troadec o trei outhan, pa giri, hag e ve aman ha dioc’h-tu zoken e ve.\nAn dud, epad keit-se, a ioa en em gelc’het a dost hag a astenne ho gouzouk evit klevet guelloc’h penaoz e iache an traou enn dro. Ouc’hpenn daou c’hant den, a leverer, a ioa eno, ha dont a rea atao tud er bourk.\nAr Berthou a reaz eur zell faeuz ouc’h an dud. Kaout a rea d’ezhan ez ea, en eun taol, da zouara an Aoutrou Troadec, hep kaout izoum euz an den a lezen, ar barvek hirr a ioa deuet gant-han euz a Vontroulez. Abalamour da-ze e lavaraz d’an Aoutrou persoun ker rok ha tra :\n— Gouzout a rit, kerkouls ha me, eo difennet dispenn an nesa, dreist-oll d’ar veleien ?\n— Ia Berthou.\n— Mad, disul diveza, hoc’h euz lavaret n’oan-me nemed eul laer.\n— Me, Berthou, am beuz lavaret oaz laer ?\n— Ia, Aoutrou persoun, c’houi. Ha m’hen anzavit ket, dek test e leac’h unan a gavign d’her lavaret d’eoc’h pa gerfot.\n— N’em beuz ket lavaret e vichez laer, Berthou, hag aman an Aoutrou Troadec a zave he vouez evit beza klevet guelloc’h ; lavaret em beuz great a-vad oaz eur fripoun.\nD’ar gomz-se, ar Berthou a zounnaz, luc’hedennou a strinke euz he zaoulagad. Chom a reaz da zellet ouc’h an Aoutrou Troadec ; he zen a lezen a ioa ker mantret hag hen.\nAn Aoutrou persoun a gendalc’haz :\n— Ia, Berthou, lavaret am beuz great n’out nemed eur fripoun ; n’em beuz ket lavaret oaz laer, avad.\n— Ha ne ket ar memez tra an daou c’her-ze : laer ha fripoun.\n— Nann, Berthou. Marteze n’out ket laer, me n’her gouzoun ket, mez fripoun out a-vad. Anzao ouzign ; ped gueach n’ec’h euz ket sachet tud enn da di evit ho mezvi, ha, pa vezent mezo, ped gueach ne c’heuz ket lakeat da zourn enn ho godel evit kemeret ho guenneien ! Ha ne ket fripounerez eo an traou-ze ? Ha c’hoant ec’h euz e kafen-me tud da doui d’id eo guir ar pez a lavaran ? Selaou, n’em beuz nemed lavaret eur ger : Paotred Plougasnou, eme an Aoutrou Troadec en eur zevel he vouez huelloc’h c’hoaz, ha ne ket guir ar pez a lavaran ? Ha ne ket guir eo ar Berthou eur fripoun ?\n— Eo, eo, eme an dud a-unan, ar Berthou a zo eur fripoun... Ar Berthou d’ar gear... Dao var ar Berthou...\nNeuze e savaz mesk ha kabal e-touez an dud ; unan a lavare an dra-man, eun-all a lavare eun dra-all ; an oll a ioa dirollet, den ne c’helle gouzout petra a lavaret ; ne glevet nemed malloziou var ar Berthou.\nAr barvek a c’hellaz en em zila kuit, mez ar Berthou ne c’hellaz ket ober ar memez tra. Unan-bennag, ne c’houfenn ket lavaret d’eoc’h piou, nemed Job Lo e viche, a roaz d’ezhan eun hortad hag hen stlapaz a-daol var ar re a ioa enn tu-all. Ar re-man a roaz d’ezhan eur buntad-all, gand eun taol troad pe zaou, evit her c’has larkoc’h. Fall ec’h en em gavaz enn dro-man, rak koueza a reaz var Fanch Kerveni. Fanch, drouk enn-han, a grogaz, gand he zaou zourn er Berthou, hag hen stlapaz d’he dro, a flao, ouc’h moger ti an Avalou.\nAn Aoutrou Troadec, o velet edot o vont da zispenn paour keaz hostiz an Dour-Du, a lavaraz her lezer da vont d’ar gear. Ha ker buan, Plouganaouiz, atao sentuz ouc’h mouez ho fersoun, her lezaz da vont kuit.\nAr Berthou a en em zestumaz buanna ma c’hellaz, hag a ioa o vont kuit mezek meurbed, ha c’hoenn enn he lerou, va c’hredi a c’hellit, p’en em gavaz er bourk Nonnik Deun. Nonnik a redaz var he lerc’h hag a roaz d’ezhan eun taol troad, evel ma c’hoar rei eur martolod, en eur grial a-bouez he benn :\n— Ha va daou c’hant skoued-me, Berthou laer, e peleac’h emaint ?\nAr Berthou ne zistroaz ket zoken da zellet piou a skoe gant-han. Ne reaz nemed astenn he gammed evit mont buannoc’h er meaz a vourk Plougasnou.\nGoude tro ar re vraz e teuaz tro ar re vian. Ar vugale, o velet ho zud o kempenn ken didruez hostiz an Dour-Du, a ieaz d’hen ambrouk, betek an Ti-Nevez, en eur deurel mein var he lerc’h. Meur a vean a doumpaz en eur goueza var he gein, mez ne rea van ; ne zistroe ket da zellet, ne rea nemed bale buannoc’h-buanna varzu he gear...\nHa ma viche-ta en em gavet var-n-han krennardet Terenez, Samson ha Perroz !\nAraok an noz, ar brud euz a gement-man a ioa eat betek Plouezoc’h hag an Dour-Du, larkoc’h marteze ; ar brudou a ia ker buan ! A-ziagent oa bet eur gomz-bennag divar-benn ar Berthou, mez den ne grede mont araok da genta ; eun tamm aoun a ioa ra-z-han, abalamour ma oa, a lavare, desket ha krenv var al lezennou, ha ma c’helle, var he veno, kas d’ar prizoun ha zoken d’ar galeou, an nep a glaskche trabas out-han. Breman a-vad, pa oa bet kefestet gand an Aoutrou Troadec, pep hini a lavar ar pez en deuz klevet. Oll e gouiet oa ar Berthou a gostez Leon ; kals o doa klevet en doa great eun torfed braz-bennag var dro Plouenan ; lod a lavare oa eur muntrer ; lod-all a lavare en doa lakeat an tan enn eun ti ha devet daou graouadur ; lod-all c’hoaz a lavare en doa laeret ilizou epad an dispac’h, ha guerzet beleien d’an dispac’herien... Mez ar brudou-ze a ioa oll mesk-a-mesk, ha den n’oa evit lavaret e peleac’h edo ar guir virionez. N’euz ket zoken gouezet biskoaz, evit mad, abalamour da betra en doa ranket kuitaat he vro.\nHag hennez e ve e guirionez kere trubard Pount-Eoun ? Ne c’hellan ket her lavaret d’eoc’h gand guirionez, rak n’em beuz merk anat ebed a gement-se. Ar pez a zo guir eo, d’ar zadorn varlerc’h, dor ar Berthou a ioa serret enn Dour-Du. Abaoue ar iaou oa eat enn he hent gand he c’hrek hag he vugale. Da beleac’h oa eat ac’hano ? Den ne gouie, den n’en deuz gouezet abaoue.\nDaoust ha marvet eo, evel Loull ar Bouc’h, enn eur c’hougn-tro-bennag, pell dioc’h pep kristen ?\nP’en devez great an den fall he reuziad var an douar, pa vez kouezet doun avoualac’h e puns ar pec’hed hag er fallagriez, an diaoul hen dilez en eur c’hoarzin iud. Tro an Aoutrou Doue a zo erru, zoken er bed-man, da c’hedal ma roio, er bed-all, da bep hini hervez he oberou.\nDoue ne ziles james ar re a vale a-du gant-han : avechou er bed-man o devez evit guir eun tamm poan, mez er bed-all e vezint paet mad.\nAchu eo va c’hount.\nRa blijo gand Doue beza madelezuz e kenver Ian Pennors, ankounac’haat he bec’hejou, rei d’ezhan ha d’an oll gristenien, lod enn he Varadoz !!!\nAdtapet diwar « https://br.wikisource.org/w/index.php?title=Emgann_Kergidu/Pennad_29&oldid=51322 »\nKemmoù diwezhañ degaset d'ar bajenn-mañ d'an 1 Mae 2013, da 21:08.


Bremañ - Niv. 395\nKavout hentoù nevez\nDistro-skol ha distro ar programmoù nevez er mediaoù ivez. E Gwengolo e kustum ar chadennoù skinwel ha skingomz kinnig o frogrammoù nevez, o nevezentioù.\nDiouzh o gwellañ e ra ar re a labour e metoù ar mediaoù brezhonek evit kinnig traoù nevez ivez. Berr an arc’hant avat ha diaesterioù all a bep seurt da-heul. Diasur eo dazont France 3, seul vui m’eo liammet ivez ouzh cheñchamant ment ar rannvroioù. Evit ar mare e chomomp gant “Breizh” he fevar departamant, met peseurt skinwel publik hor befe ma vefe kendeuzet rannvro Breizh gant hini Broioù-al-Liger? Hag er c’hontrol, p’hor bo diframmet an adunanidigezh, petra a c’hallo France 3 Breizh (a-bezh) ober?\nBez’ emañ ivez ar preder da gaout war ar cheñchamantoù a c’hoarvez e bed ar media. War liesseurtaat ez a an doareoù da sellet ouzh ar pezh a vez produet. Rankout a reer derc’hel kont eus an dra-se evit ar brezhoneg evel-just. Met ur fazi e vefe moarvat enebiñ mediaoù “kozh” ha mediaoù nevez. An eil re a vag ar re all.\nBezet a vezo, brasaat plas ar brezhoneg er mediaoù a chom unan eus ar palioù pouezusañ evit ma vo brezhonegerien warc’hoazh. Kaout plijadur e brezhoneg, deskiñ traoù e brezhoneg, bezañ kelaouet e brezhoneg. Un dra ret-groñs evit ma vimp keodedourien vrezhonek.\nTrawalc’h gant ar bombezadegoù hag ar gronn war Gaza\nFeuls ha tenn eo bet an traoù e Strizhenn Gaza adarre er mizioù tremenet.\nKemer ar gwir da vouezhiañ\nUr vanifestadeg all a vo e Naoned d’ar 27 a viz Gwengolo evit an adunaniñ.\nFesti-Gae Gourin: ur fest digor d’an holl!\nE Gourin e oa bet aozet ar Festi-Gae, evit ar seizhvet gwech, d’an 2 a viz Eost.\nTeuliad ar miz: Skinwel, dibab hentoù nevez\nBadara Lô, Tregeriad a galon\nBadara Lô a c’heller gwelet ha klevet war marc’hadoù Bro-Dreger.\nC’hoari an Tronioù\nHag anavezout a rit Game of Thrones, ur stirad hag a ra berzh bras?\nHo lazhañ a rin en noz\nAr romant The Shining gant Stephen King zo bet troet e brezhoneg.\nEr miz-mañ e vo moullet ul labour gant Frañsez Vallée chomet diembann betek-henn.\nBed digloz Brieg Guerveno\nPennadig-kaoz gant Brieg Guerveno bet o seniñ e Japan hag en Euskadi.\nBreizhVOD, daou vloaz war-lerc’h\nFrañsez Vallée: Geriadur Treger, Goueloù ha Kernev-Uhel


Sant-Masen-ar-Porzh - Wikipedia\nKumuniezh kumunioù bro Machikoul\nBro Machikoul hag al Lon\n1 191 ann. (2013)\n47° 01′ 17″ Norzh\n1° 47′ 38″ Kornôg / 47.0213888889, -1.79388888889\nbihanañ 0 m — brasañ 39 m\nSant-Masen-ar-Porzh a oa ur gumun a Vreizh e Kanton Machikoul, e Liger-Atlantel, e gevred ar vro.\nKrouet e voe kumun Sant-Masen-ar-Porzh e 1790 diwar ar barrez katolik. Lakaet e voe e Kanton Sant-Filberzh-Deaz hag e Bann Machikoul. E 1800 e voe lakaet en Arondisamant Naoned. E 1801 e voe lakaet e Kanton Machikoul .\n48 gwaz ag ar gumun a gollas o buhez abalamour d'ar brezel, d.l.e. 5,11 % eus he foblañs e 1911 .\nD' an 10 a viz Even 1943 e kouezhas ur c'harr-nij (Whitley V marilhet BD442 ha kodet TY-?) eus aerlu ar Rouantelezh-Unanet (Royal Air Force) e Sant-Masen-ar-Porzh; mervel a reas pemp eus an nijourion, douaret e voent e bered "Pont du Cens" en Naoned, ar c'hwec'hvet hini a voe gloazet ha tapet d'an Alamaned.\nD'ar 1añ a viz Genver 2016 e voe kendeuzet kumunioù Machikoul ha Sant-Masen-ar-Porzh d'ober ur gumun nevez, Machikoul-Sant-Masen .\nMeurzh 2001 Meurzh 2008 Gilles Lefeuvre\nMeurzh 2008 Hervé de Villepin\n(br) Sant-Masen-ar-Porzh war Geobreizh\n↑ Cassini - EHESS - Fichenn kumun Sant-Masen-ar-Porzh\n↑ ouestfrance.fr d'ar 6 a viz Genver 2016\nAdtapet diwar « https://br.wikipedia.org/w/index.php?title=Sant-Masen-ar-Porzh&oldid=1819360 »


Ino, en ur marelladur en ur genkiz roman eus ar IVe pe Vvet kantved, e mirdi Saint-Raymond, e Saint-Rustice, Bro-C'hall.\nIno (Ἰνώ / Inố e gresianeg) a oa merc'h da roue Thebai, Kadmos, ha da Harmonia, e gwengelouriezh Hellaz. Breudeur ha c'hoarezed he doa : Agaue, Semele, Polydoros hag Aotonoe.\nDimeziñ a reas gant Athamas, roue Orc'homenos, pa gasas e wreg kentañ, Nefele, diwar e dro, goude m'o doa bet daou vugel, Helle ha Friksos. Daou vab o doe Ino hag Athamas : Learc'hos ha Melikertes.\nAon he devoa Ino e vije lakaet bugale Nefele da ren war-lerc'h o zad, hag ijinañ a reas un dro-gamm. Deviñ a reas ar greun a oa bet lakaet a-gostez da hadañ er vro, ma renas an naonegezh. Pan eas tud ar vro da-gaout an orakl da c'houzout petra a oa kaoz da se e roas arc'hant dezhañ evit ma kontfe e oa he lezvab Friksos an hini a oa kiriek d'an naonegezh, hag e c'houlenne an doueed e aberzhiñ. Gant bennozh an doueed avat e teuas bugale Nefele a-benn da dec'hel.\nWar-lerc'h se e voe fiziet enni an doue Dionysos, bugel Zeus ha Semele, he c'hoar. Pa glevas Hera kement-se e savas droug enni, hag e lakaas Ino hag he gwaz da drelatiñ. Athamas a lazhas e vab Learc'hos, o soñjal e oa ur c'harv ; Ino a daolas Melikertes en ur gaoteriad dour berv, ha goude en em daolas er mor gant korf he mab.\nDistanet kounnar an doueed neuze e teuas Ino da vezañ unan eus doueezed ar mor, dindan an anv Leukothea (Λευκοθεα / Leukothea, an doueez wenn), gwenn evel liv ar fru. Gallout a rae sioulaat ar mor pa veze gwallamzer. He mab ivez a voe lakaet da zoue, hag adanvet Palaimon (Παλαίμων Palaímon).\nEn Odysseia Homeros, a ra « Ino-Leukota » anezhi (καλλίσφυρος, "plac'h an daouufern koant, c'hoar da Gadmos, a zo bet maouez hag a gomze yezh an dud hogen bremañ emañ e dour sall ar mor m'he deus bet enor digant daouarn an doueoù". Harp a ro da Odysseüs da vont war ar mor.\nGant ar Romaned[kemmañ | kemmañ ar vammenn]\nHeñvelekaet e voe gant ar Romaned ouzh o doueez Matuta, hag he mab ouzh Portunus, doue ar porzhioù.\nPentheüs, mab Agaue, drailhet gant e vamm (Agaue) hag e voereb Ino. Dremm ruz atikat war golo ul lekanis (bolenn koaven-dremm), war-dro 450-425 BCE (Mirdi al Louvre)\nIno hag Odysseüs, gant Alessandro Allori\n(en) Dalby, Andrew, The Story of Bacchus, British Museum Press, London, 2005, ISBN 0714122556 (US ISBN 0-89236-742-3) pp. 36-42, 151.\n(en) Burkert, Walter, 1992. The Orientalizing Revolution: Near Eastern Influence on Greek Culture in the Early Archaic Age (Cambridge:Harvard University Press).\n(en) Kerenyi, Karl, 1976. Dionysus: Archetypal Image of Indestructible Life (Princeton: Bollingen).\n(en) Kerenyi, Karl, 1951. The Gods of the Greeks (Thames and Hudson).\nAdtapet diwar « https://br.wikipedia.org/w/index.php?title=Ino&oldid=1980860 »\nKemmoù diwezhañ degaset d'ar bajenn-mañ d'an 16 Meu 2022, da 11:50.


Plakenn da enoriñ Hans Fallada e Blankenburger Str. 19, Pankow, Berlin\n21 a viz Gouhere 1893\n5 a viz C'hwevrer 1947\nPankow (Berlin) Alamagn\nHans Fallada (anv gwir Rudolf Ditzen, 21 a viz Gouere 1893 e Greifswald – 5 a viz C'hwevrer 1947 e Berlin) a oa ur skrivagner alaman. Dibab a reas an anv pluenn Hans Fallada diwar div gontadenn gant ar vreudeur Grimm : "Hans im Glück" ha "Die Gänsemagd", ma kontont istor ur marc'h anvet Fallada. Unan eus ar skrivagnerien alaman brudetañ en XXvet kantved eo. En e romantoù e kont buhez tud vunut.\nHans Fallada a voe ganet d'an 21 a viz Gouere 1893 e Greifswald, en ur familh en hec'h aez. A-hed e yaouankiz e voe start an darempredoù gant e dad, dre ma felle dezhañ e teufe e vab da vezañ barner. Meur a wech e tilojas ar familh : da Verlin e 1899 ha da Leipzig e 1909.\nE 1911 e studias e Fürstliches Gymnasium e Rudolstadt e Thüringen. E 1911 ivez e klaskas en em zistruj gant e vignon Hans Dietrich von Necker. Daoust ma voe gloazet da vat e treuzvevas Fallada met harzet e voe evit bezañ muntret e vignon, hag e-pad ur pennad e voe bac'het en ur bredospital e Jena.\nPa guitaas al lise n'en doa diplom ebet, ha meur a vicher (labourer-douar, embanner, kazetenner) a reas a-raok dont a-benn da c'hounit e vara diwar e skridoù.\nEtre 1917 ha 1919 e rankas digontammañ (alkol ha drammoù) ha meur a wech e voe kaset d 'an toull-bac'h : 3 miz e 1924, 2 vloaz hanter e 1926 hag 11 devezh e 1933. E 1920 e voe embannet "Der junge Goedeschal" hag "Anton und Gerda" e 1923.\nE 1929 e timezas Hans Fallada gant Anna Margarete Issel.\nBerzh a reas e 1931 gant "Bauern, Bonzen und Bomben", ma kont taolioù-dispac'h peizanted Neumunster da vare enkadenn 1928-1929.\nE eil romant, "Kleiner Mann, was nun ?" (1932), a lakaas anezhañ da vezañ brudet e diavaez Alamagn. Ennañ e kont istor ur c'hontour yaouank, Johannes Pinneberg e anv, tapet gant an enkadenn ekonomikel ha deuet da vezañ dilabour ha paour.\nTi Hans Fallada e Carwitz\nE 1933 e voe tapet ar galloud gant Hitler ha neuze e tivizas Fallada mont da Garwitz e Mecklemburg-Vorpommern. Skrivañ a reas kalz : "Wer einmal aus dem Blechnapf frißt" ha "Wir hatten mal ein Kind" e 1934, "Das Märchen vom Stadtschreiber, der aufs Land flog" e 1935, "Wolf unter Wölfen" e 1937, "Der eiserne Gustav" e 1938, "Der ungeliebte Mann" e 1940, ha "Ein Mann will hinauf" e 1943.\nE 1944 e tispartias diouzh Anna Issel hag e reas anaoudegezh gant Ursula Losch. Dimeziñ a rejont e 1945. E 1944 e stagas ivez gant skrivañ "Der Trinker", (embannet e 1950), ma kont e vuhez lonker hag ar fed e oa tapet gant ar morfin abaoe e yaouankiz. E 1945 voe kinniget dezhañ gant Johannes R. Becher mont da Verlin ar Reter, ma labouras Fallada evit ar gazetenn "Täglichen Rundschau" tra ma kendalc'he da skrivañ romantoù.\nE 1946 e skrivas Hans Fallada "Der Alpdruck" ha Jeder stirbt für sich allein, hag a zo, hervez Primo Levi, "unan eus al levrioù bravañ diwar-benn ar stourm enepnazi en Alamagn."\nFallada, war un timbr.\nKleiner Mann, was nun ?, 1932\nEin Mann will nach oben, 1932\nWer einmal aus dem Blechnapf frißt, 1934\nHoppelpoppel - wo bist du?,, 1936\nWolf unter den Wölfen,1937\nGeschichten aus der Murkelei, 1938\nSüßmilch spricht. Ein Abenteuer von Murr und Maxe, 1939\nDas Abenteuer des Werner Quabs, 1941\nDamals bei uns daheim, souvenirs, 1942\nHeute bei uns zu Haus, souvenirs, 1943\nDer Trinker, embannet goude e varv, e 1950\nZwei Lämmchen weiß wie Schnee, 1948\nDie Stunde, eh´ du schlafen gehst, 1954\nGesammelte Erzählungen, Braunschweig 1967\nHeute bei uns Zuhaus, embanandur nevez, 1992\nFrühe Prosa, 1993\nDer Jungherr von Strammin, Berlin 1996\nDrei Jahre kein Mensch, Strafgefangener Zelle 32, 1998\nFotografien von Lebensstationen Hans Falladas\nBericht der Wochenzeitung „Freitag“ vom 2. Juli 2004 zu den Verhältnissen im Neubrandenburger Fallada-Archiv\nLiammoù war lec'hienn Universitätsbibliothek der Freien Universität Berlin\nHans Fallada war IMDB\nHans Fallada war lec'hienn Deutsche National Bibliotek\nAdtapet diwar « https://br.wikipedia.org/w/index.php?title=Hans_Fallada&oldid=1822390 »\nDernière modification le 10 Gen 2019, à 18:59\nKemmoù diwezhañ degaset d'ar bajenn-mañ d'an 10 Gen 2019, da 18:59.


Enez Tromelin - Wikipedia\nAn Inizi Strewet : ar poent niv. 5 eo Enez Tromelin\nEnez Tromelin zo un enezennig, 1 km² he gorread, e Meurvor Indez e dalc'h Bro-C'hall er reter da vMadagaskar hag en norzh d'ar Maskaregnez. Unan eus an Inizi Strewet eo. Arc'het eo an enez gant Moris. Met un emglev kenverañ an enez hag an doureier tro-dro gant Moris a zlefe bezañ lakaet da dalvezout e 2013.\n1 Pa voe dizoloet\n2 Peñseidi Tromelin\n2.1 Abaoe 1830\nPa voe dizoloet[kemmañ | kemmañ ar vammenn]\nBihan ha plaen eo an enezenn, distro diouzh hentoù bras al listri, ha ne voe dizoloet nemet e 1722 gant tud al lestr gall La Diane hag e gabiten Briand de la Feuillée. Anvet e voe « île des Sables » (Enez an Traezh) abalamour d'an traezhegi gwenn en-dro dezhi. Skrivet e voe e oa un « enez plaen 700 tez dre 300 war-dro ».\nPeñseidi Tromelin[kemmañ | kemmañ ar vammenn]\nUr gwall reuz a vez graet anezhañ « Peñseidi Tromelin ». D'an 31 a viz (Gouhere?) 1761, e teuas L'Utile, ul lestr-morianetaer eus ar c'h-Compagnie française des Indes orientales, dindan ar c'habiten La Fargue, d'ober peñse war gerreg an enezennig. Kuitaet gantañ Enez Frañs (Maoris hiziv) gant 120 martolod da vont da Foulpointe, war aod reter Madagaskar, da gerc'hat n'ouzer pet sklav da Vaoris. Ur fazi e-barzh ar sturiañ, ha brevet al lestr war gerreg Tromelin. Da vare ar peñse e teuas a-benn ar vartoloded hag un tri-ugent a vorianed da dizhout an enez, hag ar re all, prennet warne e goueled al lestr, a varvas, beuzet.\nUn tamm dafar a voe dastumet diwar al lestr, binvioù, boued, koad. Ur puñs a voe kleuziet, evit kaout dour mat d'evañ. Evit ar boued e oa baoted ha laboused, ouzhpenn boued eus al lestr. War urzh ar c'habiten e voe graet daou gamp, unan evit ar re wenn hag unan evit ar re zu, ar sklaved; ur c'hovel ha, gant koad al lestr, ur vag. Daou viz war-lerc'h ar peñse e voe bec'h o lakaat ar 122 a vartoloded e-barzh. Ar re zu a chome war an enezenn, un tamm boued ganto, ha prometet dezho dont d'o c'herc'hat. Promesa toull.\nTizhet Madagaskar gant ar vartoloded, kavet ul lestr da vont da Enez Frañs, hag eno kaoz eus ar beñseidi all. Aet ar gouarnour e konnar war-lerc'h La Fargue : disentet en devoa ar c'habiten, urzh en doa da chom hep degas sklaved da Vaoris, ne oa ket a-walc'h a voued hervez ar gouarnour, dreist-holl ma teuje ar Saozon da glask reiñ bec'h. Hag ar gouarnour ha nac'h kas da gerc'hat peñseidi an enezennig. Keloù an dilez-se a zegouezhas e Pariz, un tamm trouz a voe e-touez an dud a studi, hag ankouaet ar beñseidi e deroù Brezel ar Seizh Vloaz ha freuz-stal Kompagnunezh an Indez.\nE 1773 e voent spurmantet diwar ul lestr o tremen e-biou d'an enezenn, ha roet keloù da bennadurezh Enez Frañs. Kaset ul lestr, met ne deuas ket a-benn da dostaat ouzh an enezenn. Bloaz goude e teuas ul lestr all, La Sauterelle, a reas kazeg ivez. Ur vagig a voe kaset gant ur martolod, war-neuñv e tegouezhas en enezenn. Met dilezet e voe gant e genvoraerien dre ma n'hallent ket aochañ, ken fall ar mor. Ha kuit al lestr. Chomet ar martolod eta. Hag eñ stagañ da sevel ur radell. Diaochañ a reas gant an tri gwaz nemeto a chome ha teir maouez. Met da goll ez eas ar radell war vor.\nD'an 29 a viz Du 1776, 15 vloaz goude ar peñse, e teuas ar marc'heg Tromelin, komandant al lestr La Dauphine, da zastum an 8 sklav manaet bev: 7 maouez hag ur bugel 8 miz. Gwelout a reas e oa gwisket an dud gant dilhad plu plezhet hag e oant deuet a-benn da zerc'hel un tan goude ma ne oa gwezenn ebet en enezenn. Degemeret e voe an dud gant gouarnour gall Enez Maoris, frankaet e voent gantañ ha badezet e voe ar bugel anvet… Moïse (Moizez). Gant ar marc'heg Tromelin e voe deskrivet an enezenn ha roet e anv dezhi.\nE miz Here 2006 e oa bet kaset di ur bagad imbourc'herien eus ar Groupe de recherche en archéologie navale (Gran) renet gant Max Guérout, d'ober un imbourc'hadenn anvet « Esclaves oubliés » (Sklaved chomet war-lerc'h), paeroniet gant an UNESCO.\nKavet e voe al lestr peñseet, dismantroù tier, ha betek un deizlevr. Ur bodad klaskerien all a vo kaset marteze da glask bezioù evit gouzout hiroc'h a-zivout al liderezh kañv.\nAbaoe 1830[kemmañ | kemmañ ar vammenn]\n↑ Le Télégramme gwelet d'an 11.04.2013.\nAdtapet diwar « https://br.wikipedia.org/w/index.php?title=Enez_Tromelin&oldid=1964272 »


Stumm merket (yezhoniezh) - Wikipedia\nStumm merket (yezhoniezh)\nEr yezhoniezh e vez implijet an termen stumm merket (saoz: marked form) evit komz eus furm nann-diazez ur ger keit ha ma vez graet stumm amverk eus ar furmoù diazez, da skouer e brezhoneg\nStumm amverk: diazez\nRak talvezout a ra evit ober dave koulz d'ar bared evit d'ar parezed.\nStumm merket: nann-diazez\nRak ur stumm ispisial an hini eo implijet evit ober dave d'ar parezed nemetken.\nPeurliesañ e vez implijet furmoù amverk evit talvezout da lemma, da skouer penngerioù en ur geriadur.\nRet eo anzav n'eo ket hemañ ur c'healresis-tre ha n'eus reolenn strizh ebet evit goût pe hini azo ur furm mrket ha pe hini a zo ur furm amverk.\nDisheñvel eo ar fed ma vez merket ur stumm bennak pe get ("stumm merket" pe "stumm amverk") diouzh un termen heñvel all implijet e yezhoniezh "merk", rak daoust ha ma c'hell klotaat ar fed m'en deus ur furm amverk merk yezhadurel ebet, evel da skouer an nominativel er yezhoù indezeuropek, ne glot ket ret atav an daou stumm dre evel da skouer e latin ma vez implijet merkoù yezhadurel gant furmoù amverk. Diouzh an tu all e c'hell talvezout an diouer a verkoù ("merk mann") evit stummoù merket nann-diazez evel al liester genitivel anvioù zo e ruseg.\nKrouet ha diorroet e oa bet ar c'heal war dachenn ar yezhoniezh gant Skol Paga anvet ivez Kelc'h Yezhoniezh Praga, da gentañ holl war dachenn resis ar fonologiezh ha war an dachenn-mañ ec'h eo unan eus ar c'healoù epnnañ c'hoazh.\nLedanaat e oa bet an termen da c'houde hag implijet e vez war tachennoù evel ar vorfologiezh, ar gevreadurezh pe ar semantik.\nAdtapet diwar « https://br.wikipedia.org/w/index.php?title=Stumm_merket_(yezhoniezh)&oldid=1788658 »\nKemmoù diwezhañ degaset d'ar bajenn-mañ d'an 3 Ebr 2018, da 19:39.


Savidigezh un unvaniezh kelt ?\nAccueil / À la Une / Savidigezh un unvaniezh kelt ?\nMaxime TOUZE 31 août 2019\nBrexit, Brexit c’hoazh, Brexit adarre. Disoc’hoù anezhañ n’int ket degouezhet c’hoazh ma vrall diazezoù ar Rouantelezh-Unanet. E Bro-Skos ez eus bremañ muioc’h a dud a-du gant an dizalc’hiezh hervez ar sontadegoù, e Norzh-Iwerzhon hag er Republik e sav mouezhioù dilennidi oc’h embann o soñj adunvaniñ ar vro, hag e Kembre e krog an emsav dizalc’hour da greskiñ da vat. En amzerioù trubuilhet-mañ e sav mennozhioù a bep seurt evit broadoù an inizi. E miz Eost e oa bet embannet en ur gazetenn iwerzhonat ar mennozh sevel un unvaniezh kelt.\nE-barzh an Irish Mirror e voe kinniget ar mennozh-mañ gant Jason O’Toole. Sevel un emglev etre ar peder broad kelt : Iwerzhon, Norzh-Iwerzhon, Bro-Skos ha Kembre. Hag en e soñj e vefe savet an emglev-se diwar batrom Kuzul an Norzh evit ar broioù skandinaviat : Island, Sveden, Norvegia, Finland, Greunland, Danmark hag inizi bihan all. Etrezo ez eus emglevioù a-zivout ar c’henwerzh ha n’eus harz ebet evit mont eus an eil bro d’eben. Gant se e vefe diskoulmet afer ar Back Stop en Iwerzhon, da lâret eo ar fed e vefe adsavet an harzoù etre an norzh hag ar su.\nHag ar soñj a zo ivez chom e-barzh Unvaniezh Europa, ha bezañ kreñvoc’h neuze o vezañ holl asambles.\nNe vefe ket aes sevel un unvaniezh e-giz-se avat. E Kembre n’emañ ket ar muianiver a-du gant an dizalc’hiezh, ha votet e oa bet evit ar Brexit. E Bro-Skos e sell ar bolitikerien ouzh aferioù Bro-Skos dreist-holl. Met ne vir ket ouzh ar broadoù-se d’en em glevet evit klask tennañ o mad eus gwallreuz ar Brexit. Ha klask kaout emglevioù kenetrezo. E miz Genver dija e c’houlenne Adam Price (leader Plaid Cymru) e Dulenn e vefe kenlabouret muioc’h etre ar broadoù kelt evit bezañ kreñvoc’h. Kinnig a rae da skouer e vefe savet ur Bank Kelt evit an Diorren a bostfe arc’hant en treuzdougen, an energiezhioù hag ar c’hehenterezh etre Iwerzhon, Kembre, Bro-Skos hag Enez-Vanav. E-se e teufe un unvaniezh politikel mod pe vod war-lerc’h.\nNicola Sturgeon, Ministrez Kentañ Bro-Skos, he deus galvet ivez e vefe kreñvaet an darempredoù etre Iwerzhon hag he bro. Kement broad keltiek he deuz ezhomm a gevredidi evit mont war-raok ha naturel a-walc’h eo e klaskfent tro-dro dezho, gant ar broadoù keltiek all da vihanañ.\nPartager la publication "Savidigezh un unvaniezh kelt ?"\nadam price brexit bro-skos Ireland Iwerzhon Kembre Nicola Sturgeon Northern Ireland Norzh-Iwerzhon scotland wales\t2019-08-31\nRédacteur en chef de la partie en langue bretonne du Peuple breton, Maxime Touzé est également professeur de breton et d'histoire-géographie.


Pajenn:Le Gonidec - Bibl Santel pe Levr ar Skritur Sakr, eil levr.djvu/73 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/73\ntân, hag ar gragez a skuḻ druzôni war doaz, évit ôber kouiñou da rouanez ann én̄v, évid ôber sakrifisou da zouéed a ziavéaz, ha va lakaad da héga.\n19. Ha mé eo a hégon̄t, émé ann Aotrou ? Ha né két hî hô-unan, ô tigas ar véz war hô fenn ?\n20. Râk-sé ével-henn é lavar ann Aotrou : Va frouden ha va buanégez a zô savet war al léac’h-zé, war ann dud, ha war al loéned, ha war wéz ar parkou, ha war frouez ann douar ; leski a rai ével tân, ha na vézô két mouget.\n2l. Ével-henn é lavar Aotrou ann arméou, Doué Israel : Likid hô loéned-losket war hô viktimou, ha débrit kîk.\n22. Râk n’em eûz két lavaret, na gourc’hémennet d’hô tadou, enn deiz ma hô zenniz eûz ann Éjipt, kenniga d’in loéned-losket ha viktimou.\n23. Hôgen chétu pétrâ em eûz gourc’hémennet d’ézhô ô lavarout : Sélaouit va mouéz, ha mé a vézô hô Toué, ha c’houi a vézô va fobl ; ha baléit enn holl hen̄chou em eûz kémennet d’é-hoc’h, évit ma teûi pép mâd d’é-hoc’h.\n24. Hôgen n’hô deûz két sélaouet, n’hô deûz két dinaouet hô skouarn : baléet hô deûz enn hô ioulou, hag é diroll hô gwall galoun ; hag hî a zô éat enn hô c’hîz, ha nann enn hô raok,\n25. Adaleg ann deiz é péhini eo éat hô zadou er-méaz eûz a vrô ann Éjipt, bété vréma. Ha mé em eûz kaset d’é-hoc’h va holl zervicherien ar broféded bemdez ô sével diouc’h ar min̄tin ; hô c’haset em eûz.\n26. Hag hî n’hô deûz két va sélaouet, n’hô deûz két dinaouet hô skouarn ; hôgen kalédet hô deûz hô fenn, ha gwasoc’h hô deûz gréat égéd hô zadou.\n27. Ha té a lavarô kémen̄t-sé d’ézhô, ha n’as sélaouin̄t két ; hô gervel a rî ; ha na respoun̄tin̄t két d’id.\n28. Ha té a lavarô d’ézhô : Chétu ar vrôad péhini né deûz két sélaouet mouéz ann Aotrou hé Doué, ha n’é deûz két digéméret ar c’hélen ; ar feiz a zô éat ébiou, er-méaz eo éat eûz hô génou.\n29. Touz da vléô, ha taol-hi ; ha garm war al lec’hiou uc’hel : râg ann Aotrou en deûz distolet, ha dilézet brôad hé frouden.\n30. Râk bugalé Juda hô deûz gréat drouk dira-z-oun, émé ann Aotrou. Lékéat hô deuz hô argarzidigézou enn tî é péhini é oa galvet va hanô, évid hé zaotra.\n31. Savet hô deûz léc’hiou uc’hel Tofet, péhini a zô é traon̄ien mâb Ennom, évit leski hô mipien hag hô merc’hed enn tân ; ar péz n’em eûz két gourc’hémennet, na mennet em c’haloun.\n32. Râk-sé chétu é teûi ann deisiou, émé ann Aotrou, é péré na vézô mui galvet Tofet, na traon̄ien mâb Ennom ; hôgen traon̄ien al lazérez ; hag hî a vésiô é Tofet, ô véza na vézô léac’h all é-béd.\n33. Ha korfou marô ar bobl-zé a vézô da voéd da laboused ann én̄v, ha da loéned ann douar ; ha na vézô dén évid hô c’has-kuît.\n34. Ha mé a lakai da éhana é kériou Juda, hag é leûriou-kéar Jéruzalem, ar vouéz a lîd, hag ar vouéz a lévénez, mouéz ar pried, ha mouéz ar bried. Râg ann douar holl a vézô glac’haret.\nDisman̄tr ar Judéa.\n1. Enn amzer-zé, émé ann Aotrou, é taolin̄t eskern rouéed Juda, hag eskern hé brin̄sed, hag eskern ar véleien, hag eskern ar broféded, hag eskern ar ré a choumé é Jéruzalem, er-méaz eûz hô béz.\n2. Hag hi hô skiñô oud ann héol, hag oud al loar, hag oud holl armé ann én̄vou, hô deûz kaset, hô deûz servichet, war heûl péré hô deûz baléet, hô deûz en̄klasket, hag hô deûz azeûlet. Na vézin̄t két dastumet ha na vézin̄t két bésiet ; da deil é vézin̄t war-c’horré ann douar.\n3. Hag ar ré holl péré a vézô choumet eûz ar gwall wenn-zé, péré em bézô distolet ha dilézet, a zilennô\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/73&oldid=157022 »\nKemmoù diwezhañ degaset d'ar bajenn-mañ d'an 21 Meu 2020, da 19:31.


Pajenn:Inisan - Toull al lakez.djvu/52 - Wikimammenn\nPajenn:Inisan - Toull al lakez.djvu/52\nP’en em gavas e-kichen ar ganol, e kavas eno, azezet, eun den koz, touzet e benn, e zremm dizec’het ha drouklivet. Evit dilhad n’en doa nemet eun tamm mezer groz a ziskenne eus azaleg e c’houzoug betek e dreid, hag a oa stardet gant eur gordenn en-dro d’e groaz-lez. N’oa ket brao da welet, ha koulskoude ar peoc’h a galon, ar vadelez hag ar garantez a oa merket war e dal. En e gichen e oa eur vaz hir hag, ouz beg ar vaz, eun tamm bara torz e-touez eun tamm lian. An den koz-ze ’oa sant Gwevrog, en doa savet e gouent war devenn Gwinevez, dirak bourk Trelez. Tammou eus ar gouent-ze a weler c’hoaz hirio, dreist-holl ar chapel hag an aoter a zo a-zindani eur feunteun hag a zo dour dous enni ha mad da eva. Va-unan em eus hen tanveat, eviti da veza kleuzet e-kreiz an treaz, war-c’horre an tevenn hag e-kichennig ar mor bras.\nSant Gwevrog, en eur zistrei a Berroz, e-lec’h m’en doa eur gouent all, a oa bet o pardona e Gwengamp hag e Sant-Yann-ar-Biz… A-raok mont en e gouent, e oa chomet eno, war an abardevez, da walc’hi e dreid evit en em ziskuiza eus e hent.\nO klevet Per o tont war-zu ennan d’ar red hag en eur huanada, e troas e benn. Kerkent her gwelas o tiskarga e c’hodelIou hag o teuler arc’hant en dour, evel pa vije kollet e benn gantan. P’en devoe diskarget e c’hodellou ha stlapet en dour kement gwenneg en doa, edo o vont e-unan a benn-herr d’en em deuler war e benn er ganol. Ar zant, ouz e welet, a zavas en eul lamm en e zav, a redas d'her c’haout, a grogas en e vrec’h, en eur lavaret d’ezan :\n— Da ober petra ez it aze, va bugel ?\nAdtapet diwar « https://br.wikisource.org/w/index.php?title=Pajenn:Inisan_-_Toull_al_lakez.djvu/52&oldid=128221 »


(Adkaset eus Texel (Izelvroioù))\nTexel gwelet eus an oabl.\nTexel (Tessel e rannyezh an enezenn, Teksel e frizeg) zo un enezenn hag ur gumun e proviñs Noord-Holland en Izelvroioù. Ar vrasañ eus Inizi Friz eo, e Mor Wadden, hag ar gornokañ eus an enezeg a dap, war-zu ar reter, betek Danmark. An enezenn dostañ er reter eo Vlieland, e Friz.\nAdtapet diwar « https://br.wikipedia.org/w/index.php?title=Texel&oldid=1807353 »\nKemmoù diwezhañ degaset d'ar bajenn-mañ d'an 28 Gwe 2018, da 17:34.


Erik ar Ruz - Wikipedia\nErik ar Ruz\nErik ar Ruz (e norseg Eiríkr Rauði) a oa o vevañ, moarvat, etre 950 ha 1003. Eus Norvegia e oa genidik. Eiríkr Þorvaldsson e oa e anv gwir, da lavaret eo Eiríkr mab Þorvaldr, diwar anv e dad Þorvaldr Ásvaldsson, met lesanvet e voe Erik ar Ruz, abalamour d’e vlev ruz.\nWar-dro 960 e voe harluet tad Erik eus Norvegia, "abalamour d’ur muntr", evel ma konter e Saga Erik ar Ruz. Mont a reas d’ober e annez war aod Island, en un drevadenn viking. C’hoarvezout a reas heñvel gant e vab, Erik, a rankas kuitaat Island, war-dro ar bloavezh 982, abalamour da veur a vuntr. Lazhet en doa, hervez ar Saga, daou vab d’e amezeg. Ur wech kondaonet d’an harlu, e tivizas Erik, gant un nebeud tud ouzh e heul, mont da ouel war-zu ar c’hornôg, war glask an douar a vije bet kavet tost da gant vloaz abretoc’h gant un den anvet Gunnbjörn Úlfsson, pa oa bet kaset pell eus Island gant ar gwallamzer. Tizhout a rejont aodoù Greunland war-dro 982, hag eno e voe kavet ganto e oa heñvel ar vro ouzh Norvegia. Hervez Saga Erik ar Ruz e tremenjont tri bloavezh eno, oc’h ergerzhet an aodoù. Pa zistroas Erik da Island e 985, goude dibenn e amzer en harlu, e kontas d’an holl en doa kavet ur Vro C’hlas (alese an anv Grønland, bro c’hlas er yezhoù skandinavek, en deus roet ar brezhoneg Greunland).\nA-ratozh en doa roet Erik ar Ruz un anv e-giz-se d’an douar kavet gantañ. Evel m’en displegas e-unan : "an dud o defe kalz muioc’h a c’hoant da vont di ma vefe un anv hoalus gant ar vro." Hag evit gwir e teuas a-benn da lakaat kalz a dud da vont en-dro gantañ, tud o oa o vevañ war douaroù paour Island. Pemp bag warn-ugent a yeas kuit gantañ, ur 450 den bennak war o bourzh, ha pevarzek bag a erruas e Greunland (lod eus ar re all a zistroas war o giz tra ma voe kollet re all er mor).\nDiv drevadenn a voe savet ganto war aod Greunland, an eil anvet Eystribyggð [kêr ar reter, e-kichen Narsarsuaq bremañ), hag eben anvet Vestribyggð (kêr ar c’hornôg, e-kichen Nuuk). Ne oa nemet en daou lec’h-se e oa tu da labourat an douar, evit gwir. E-pad an hañv, pa oa brav a-walc’h an amzer evit gellout mont dre ar vro, e veze chaseet ganto, a-benn tapout reuniged, koleoù-mor pe balumed war an aod. Aotrou an div drevadenn e oa Erik ar Ruz, un aotrou doujet ha pinvidik. Kreskiñ a reas tamm-ha-tamm an niver a annezidi a oa en trevadennoù, gant tud all o tont eus Island. En em astenn a reas an tiez a-hed ar fojrd anvet diwar anv Erik ar Ruz, Eriksfjord. Sevel a reas niver an drevadennerien betek 3000. Ur strollad tud a erruas er bloavezh 1002 a zegasas ur c’hleñved red avat, ha kalz a dud a varvas e-pad ar goañv war-lerc'h, Erik ar Ruz en o zouez.\nE vab Leifr Eiríksson e voe ar Viking kentañ o vont betek kevandir Amerika, anvet Vinland gantañ (bro ar gwiniegi). Kuitaat a reas Greunland er bloavezh a-raok marv e dad, da verdeiñ pelloc’h war-zu ar su.\nAn trevadennoù a gendalc’has da vleuniañ, daoust da reuz ar c’hleñved. Dont a reas an diskar kalz diwezhatoc’h, war-dro dibenn ar XIVvet kantved, nebeut amzer a-raok da Gristol Goulm erruout en Amerika, pemp kant vloaz war-lerc’h Leif Eiríksson. Meur a abeg zo d’an diskar-se : dilezet e oa bet an drevadennerien gant Norvegia, yenaet e oa an hin, brezelioùigoù a oa etre an drevadennerien hag an Inuit.\nAdtapet diwar « https://br.wikipedia.org/w/index.php?title=Erik_ar_Ruz&oldid=1638087 »\nDernière modification le 16 Ebr 2015, à 12:31\nKemmoù diwezhañ degaset d'ar bajenn-mañ d'an 16 Ebr 2015, da 12:31.